sagorsarker/bangla-wikipedia huggingface dataset:
নীল অতিদানব তারা

নীল অতিদানব একপ্রকার অতিদানব তারা (ঔজ্জ্ব্ল্য শ্রেণীঃ I) যাদের বর্ণালীর ধরন 'ও' অথবা 'বি' টাইপ
এই তারা গুলো খুবই গরম এবং উজ্জ্ব্ল, যাদের উপরিপৃষ্ঠের তাপমাত্রা ৩০,০০০-৫০,০০০ কেলভিন। এই তারাগুলো Hertzsprung-Russell diagram অনুসারে সূর্যের ভরের ১০-৫০ গুণ এবং সূর্যের ব্যাসের ২৫ গুণ বড়। এই দুর্লভ এবং রহস্যময় নীল অতিদানব তারাগুলো আমাদের পরিচিত মহাবিশ্বের সবচেয়ে গরম ও উজ্জ্ব্ল তারা। কিন্তু নীল অতিদানব তারাগুলো তাদের প্রতিরূপ লাল অতিদানব তারার তুলোনায় ক্ষুদ্রাকৃতির হয়ে থাকে।
অতি বৃহৎ ভরের জন্য এইতারা গুলোর জীবনকাল খুবই ছোট হয় এবং সাধারণতঃ অল্পবয়স্ক মহাজাগতিক কাঠামোতে (যেমন খোলা তারা গুচ্ছে, সর্পিল ছায়াপথের বাহুতে, অনিয়মিত ছায়াপথে) দেখা যায়। তুলোনামূলক পূরাতন গঠন যেমন সর্পিল ছায়াপথের কেন্দ্রে, উপবৃত্তাকার ছায়াপথে, গুটিকাসদৃশ তারাগুচ্ছে এদের খুবই কম দেখতে পাওয়া যায়।
কালপুরুষ নক্ষত্রমন্ডলের বাণরাজা তারাটি একটি বহুল পরিচিত নীল অতিদানব তারা। এর ভর সূর্যের ভরের ২০ গুণ এবং এর ঔজ্জ্বল্য সূর্যের ঔজ্জ্বল্যের ৬০,০০০ গুণ। যদিও এই ধরনের তারার সংখ্যা ও স্থায়ীত্ব কম তবুও এদের ঔজ্জ্বল্যতার কারণে রাতের আকাশে খালি চোখে এদেরই বেশি দেখতে পাওয়া যায়।
নীল অতিদানব তারা হচ্ছে বড় তারাগুলোর মৃত্যুর পূর্বের অবস্থা। এর কেন্দ্রের পারমাণবিক বিক্রিয়ার গতি কমে আসাতে তারাটি সংকুচিত হয় এবং সংকুচিত অবস্থায় একই পরিমাণ শক্তি বিকিরণের ফলে এর উপরিপৃষ্ঠের তাপমাত্রা বৃদ্ধি পায়। যেকোন কারণেই হোক; লাল অতিদানব তারার পারমাণবিক বিক্রিয়ার গতি কমে গেলে তা নীল অতিদানব তারায় পরিণত হয়। এবং কোন কারণে বিক্রিয়ার গতি বৃদ্ধি পেলে নীল অতিদানব তারা লাল অতিদানব তারায় পরিণত হয়।
লাল অতিদানব তারার নাক্ষত্রিক বায়ু ধীর গতির ও ভারি হয় কিন্তু নীল অতিদানব তারার নাক্ষত্রিক বায়ু দ্রুত গতির এবং বিস্তৃত হয়। যখন লাল অতিদানব তারা নীল অতিদানব তারায় পরিণত হয়, তখন এর নাক্ষত্রিক বায়ু দ্রুত হয়ে যায়, কিন্তু এর উপরিতলে পূর্বের লাল অতিদানব তারার ধীর গতির বায়ু থেকে যায় ফলে উপরিপৃষ্ঠের উপাদানগুলো একটি চিকন স্তর সৃষ্টি করে। প্রায় প্রতিটি নীল অতিদানব তারায় এই চিকন স্তরটি দেখা যায় যার দ্বারা বোঝা যায় যে, এই তারা গুলো কোন একসময় লাল অতিদানব তারা ছিল।
একটি তারার যখন সৃষ্টি হয় তখন এটি লাল অতিদানব এবং নীল অতিদানব তারার অবস্থায় বেশ কয়েকবার থাকতে পারে যার কারণে তারাটি একটি হালকা স্তর ধারণ করে। এই ক্ষণস্থায়ী অবস্থায় তারাটিকে শ্বেত বা হলুদ বর্ণের দেখায় এবং এ ধরনের তারাকে হলুদ অতিদানব তারা বলা হয় যেমন ধ্রুবতারা।
যদিও তারাটি স্বাভাবিক অবস্থায় একটি অতিনবতারায় (supernova) পরিণত হয় কিন্তু সূর্যের ভরের ৮-১২ গুণ বড় তারাগুলো অক্সিজেন-নিয়ন সংবলিত শ্বেত বামন তারায় পরিণত হতে পারে। এরূপ ঘটনার কারণ এখনো জানা যায়নি যে কেন একটি তারা অতিনবতারায় পরিণত হওয়ার পরিবর্তে একটি শ্বেত বামন তারায় পরিণত হয়। ধারণা করা হয় যে, দ্রুত অতিরিক্ত ভর হারানোর কারণে এমনটি হয়ে থাকে। নীল অতিদানব বা লাল অতিদানব তারা এবং কখনও কখনও হলুদ অতিদানব তারা সব তারাই অতিনবতারায় পরিণত হতে পারে, কারণ এই প্রক্রিয়া তারার উপরিপৃষ্ঠের ধরনের উপর নির্ভর করে না বরং এর কেন্দ্রের উপাদানের উপর নির্ভর করে।
লাল অতিদানব তারা সৃষ্টি হতে অধিক সময় নেয়, বলে আমরা আকাশে এই তারা বেশি দেখতে পাই এবং বেশিরভাগ অতিনবতারা লাল অতিদানব তারা হতে সৃষ্টি হয়। পূর্বে ধারণা করা হত যে সকল অতিনবতারাই লাল অতিদানব তারা হতে সৃষ্টি হয় কিন্তু পরবর্তিতে supernova 1987A আবিষ্কৃত হয় যা নীল অতিদানব তারা B3 হতে সৃষ্টি হয়েছে।
লাল অতিদানব তারা

লাল অতিদানব একপ্রকার অতিদানব তারা (ঔজ্জ্ব্ল্য শ্রেণীঃ I) যাদের বর্ণালীর ধরন K অথবা M টাইপ। এই তারাগুলো মহাবিশ্বে আয়তনের দিক দিয়ে সর্ববৃহৎ তারা কিন্তু ভরের দিক দিয়ে নয়। আর্দ্রা এবং জ্যেষ্ঠা বহুল পরিচিত তারা যেগুলো লাল অতিদানব তারার উদাহরণ।
তারার কেন্দ্রে হাইড্রোজেন গ্যাস নিঃশেষ হয়ে গেলে কিন্তু তখনও পর্যন্ত হিলিয়াম গ্যাসের জ্বালানী বিদ্যমান থাকলে, সূর্যের ভরের ১০ গুণ বড় তারাগুলো সাধারণতঃ লাল অতিদানব তারায় পরিণত হয় । এই ধরনের তারার ব্যাস অনেক বড় হয় কিন্তু উপরিপৃষ্ঠের তাপমাত্রা খুবই কম ( ৩৫০০-৪৫০০ কেলভিন) থাকে। সর্ববৃহৎ লাল অতিদানব তারা গুলো হচ্ছে VY Canis Majoris, VV Cephei A, V354 Cephei, RW Cephei এবং KW Sagittarii, যাদের সকলের ব্যাসই সূর্য থেকে ১৫০০ গুণ বড়। অধিকাংশ লাল অতিদানব তারাগুলোর ব্যাস সূর্যের ব্যাসের ২০০-৮০০ গুণ বড় হয়ে থাকে। এরা সাধারণরঃ ১০-১০০ মিলিয়ন বছর টিকে থাকে এবং গুচ্ছাকারে থাকে।
সূর্যের ভরের ১৫ গুণ বড় তারাগুলোতে যে পরিমাণ হাইড্রোজেন থাকে তা জ্বালানীরূপে নিঃশেষ হতে সূর্যের জীবনকালের একহাজার ভাগের এক ভাগ সময় লাগে। এরপর এটি লাল দানব তারায় পরিণত হয় কিন্তু যখন এটি নিউক্লিয়ার ফিসন বিক্রিয়ার ত্রৈ-আলফা স্তরে পৌঁছায়, এটি কিছুকাল যাবৎ জ্বলতে থাকে এবং এর আয়তন আরো বেড়ে যায়। উজ্জ্ব্ল লাল তারাগুলো তখন লাল অতিদানব তারায় পরিণত হয়। কালপুরুষ নক্ষত্রমন্ডলের আর্দ্রা তারাটি লাল অতিদানব তারার একটি উদাহরণ। এর পরম-প্রভার মান -১০ মাত্রা পর্যন্ত হতে পারে যেখানে সূর্যের মান +৫।
২০১২ এশিয়া কাপ

২০১২ এশিয়া কাপ ক্রিকেট প্রতিযোগিতা ৩য়বারের মতো বাংলাদেশে অনুষ্ঠিত হয়েছে। পূর্ববর্তী অন্যান্য বছরের ন্যায় এশিয়া মহাদেশের টেস্টখেলুড়ে দেশ - বাংলাদেশ, ভারত, পাকিস্তান ও শ্রীলঙ্কার জাতীয় ক্রিকেট দল এতে অংশ নেয়। ভারত জাতীয় ক্রিকেট দল ২০১০ এশিয়া কাপ ক্রিকেট প্রতিযোগিতায় চ্যাম্পিয়ন হলেও দূর্ভাগ্যজনকভাবে একাদশবারের মতো অনুষ্ঠিত এ প্রতিযোগিতার চূড়ান্ত খেলায় উঠতে ব্যর্থ হয়। অন্যদিকে পাকিস্তান, বাংলাদেশ জাতীয় ক্রিকেট দলকে মাত্র দু'রানের ব্যবধানে পরাজিত করে চ্যাম্পিয়ন হয়। কিন্তু বাংলাদেশ দলের জন্য রানার-আপ প্রাপ্তি বাংলাদেশের ক্রিকেট ইতিহাসে সর্বাধিক প্রাপ্তি ও স্মরণীয় সাফল্য হিসেবে বিবেচিত হয়েছে।
গণপ্রজাতন্ত্রী চীন তাদের গুয়াংঝু প্রদেশে আয়োজনের প্রস্তাবনা দিয়েছিল। কিন্তু এশিয়ান ক্রিকেট কাউন্সিল স্বাগতিক দেশ হিসেবে বাংলাদেশকে এ প্রতিযোগিতা আয়োজনের সিদ্ধান্ত প্রদান করে। এ নিয়ে বাংলাদেশে ৩য়বারের মতো এশিয়া কাপ ক্রিকেট প্রতিযোগিতা অনুষ্ঠিত হয়। এর পূর্বে ১৯৮৮ এবং ২০০০ সালে স্বাগতিক বাংলাদেশ সফলভাবে এশিয়া কাপ ক্রিকেট প্রতিযোগিতা সম্পন্ন করেছিল।
প্রতিযোগিতাটি ১ - ১১ মার্চ, ২০১২ পর্যন্ত অনুষ্ঠানের সিদ্ধান্ত নেয়া হয়েছিল। কিন্তু অস্ট্রেলিয়ায় অনুষ্ঠিত ভারত এবং শ্রীলঙ্কার মধ্যকার ত্রি-দেশীয় একদিনের আন্তর্জাতিক ক্রিকেট খেলা বা ২০১১-১২ কমনওয়েলথ ব্যাংক সিরিজের জন্য তারিখ পরিবর্তন করতে হয়।
প্রতিযোগিতার জন্য নির্ধারিত ৭টি খেলার সবগুলোই ঢাকার মিরপুরে অবস্থিত শের-ই-বাংলা ক্রিকেট স্টেডিয়ামে অনুষ্ঠিত হয়।
"সকল খেলাই স্থানীয় সময় () অনুসারে"
ফজলুল কবির চৌধুরী

এ.কে.এম ফজলুল কবির চৌধুরী (১ নভেম্বর ১৯১৭—৯ সেপ্টেম্বর ১৯৭২) ছিলেন একজন রাজনীতিবিদ। তিনি ছিলেন সাবেক পূর্ব পাকিস্তান প্রাদেশিক পরিষদের বিরোধীদলীয় নেতা, প্রাদেশিক আইন পরিষদের চেয়ারম্যান। তার ভ্রাতা ফজলুল কাদের চৌধুরী পাকিস্থানের স্পীকার ছিলেন। তিনি চট্টগ্রাম পোর্ট-ট্রাষ্টের ভাইস চেয়ারম্যান, মেরিন এন্ড মার্কেন্টাইল একাডেমীর গভর্নর ও চট্টগ্রাম ডিস্ট্রিক কাউন্সিলের কাউন্সিলর ছিলেন। তিনি সক্রিয় রাজনীতি ছাড়াও বহু জনহিতকর কাজ ও সেবামূলক কর্মকাণ্ডের সঙ্গে জড়িত ছিলেন।
ফজলুল কবির চৌধুরী ১ নভেম্বর ১৯১৭ সালে চট্টগ্রাম রাউজানের গহিরা গ্রামে জন্মগ্রহণ করেন। তার পিতা খান বাহাদুর আবদুল জব্বার চৌধুরীর ও মাতা বেগম ফাতেমা খাতুন চৌধুরী।
তিনি ১৯৩৮ সালে কলকাতা বিশ্ববিদ্যালয় হতে আইন শাস্ত্রে এমএ ডিগ্রি লাভ করেন।
তার ছেলে এবিএম ফজলে করিম চৌধুরী চট্টগ্রাম-৬ আসনের সংসদ সদস্য।
ফজলুল কবির চৌধুরী ছিলেন সাবেক পূর্ব পাকিস্তান প্রাদেশিক পরিষদের বিরোধীদলীয় নেতা, প্রাদেশিক আইন পরিষদের চেয়ারম্যান। 
চিটাগাং চেম্বার অব কমার্স অ্যান্ড ইন্ডাস্ট্রি এর প্রতিষ্ঠাতা প্রেসিডেন্ট। এছাড়া তিনি রাউজান গহিরা শান্তির দ্বীপের ও রাউজান কলেজের প্রতিষ্ঠাতা। চট্টগ্রাম বিশ্ববিদ্যালয়, চট্টগ্রাম মেডিকেল কলেজ হাসপাতাল, চট্টগ্রাম নাইট কলেজ, চট্টগ্রাম মহিলা কলেজ এবং চট্টগ্রাম ইঞ্জিনিয়ারিং কলেজ প্রতিষ্ঠায় তার বিশেষ অবদান রয়েছে। জনাব চৌধুরী একক প্রচেষ্টায় ১৯৬৩ সালে রাউজান কলেজ এবং ১৯৬২ সালে রাউজানের গহিরায় শান্তির জন্য নোবেল পুরস্কার অর্জনকারী বেলজিয়ামের অনুদানে প্রতিষ্ঠা করেন শান্তির দ্বীপ।
ফজলুল কবির চৌধুরী ও তার ভাই ফজলুল কাদের চৌধুরী শেখ মুজিবুর রহমান এবং আওয়ামী লীগ উত্থাপিত ছয় দফার বিরোধী ছিলেন। বাংলাদেশের স্বাধীনতা যুদ্ধ কালে তিনি স্বাধীন বাংলাদেশের বিপক্ষে এবং ঐক্যবদ্ধ পাকিস্তানের পক্ষে অবস্থান নিয়েছিলেন।
এ.কে.এম. ফজলুল কবির চৌধুরী ৯ সেপ্টেম্বর ১৯৭২ সালে ঢাকায় মৃত্যুবরণ করেন।
ভিয়া আপিয়া

ভিয়া আপিয়া (ইতালীয় ভাষায়: Via Appia) প্রাচীন রোমান প্রজাতন্ত্রের সবচেয়ে গুরুত্বপূর্ণ সড়কগুলোর একটি। সড়কটি মধ্য-ইতালির রোম শহরের সাথে অ্যাড্রিয়াটিক সাগরের তীরে অবস্থিত দক্ষিণ-পূর্ব ইতালির ব্রিন্দিসি শহরকে যুক্ত করেছিল। প্রথম শতকের রোমান কবি স্তাতিয়ুসের কবিতায় এই সড়ক সম্পর্কে বলা হয়েছে, "Appia teritur regina longarum viarum" বা "ভিয়া আপিয়া সুদীর্ঘ রাস্তাসমূহের রাণী"।
রাস্তাটির নাম রাখা হয়েছিল রোমান প্রজাতন্ত্রে আদমশুমারি পরিচালনা ও গণ-নৈতিকতা দেখভালের দায়িত্বে নিয়োজিত কর্মকর্তা "আপিয়ুস ক্লাউদিয়ুস কাইকুস" (Appius Claudius Caecus)-এর নামানুসারে। তিনি ৩১২ খ্রিস্টপূর্বাব্দে সামনিয়ুম গোত্রের সাথে প্রজাতন্ত্রের যুদ্ধের সময় সামরিক প্রয়োজনে সড়কটির অনেকাংশ প্রথম নির্মাণ করেছিলেন। রোমান প্রজাতন্ত্র কাম্পানিয়া অঞ্চলের কাপুয়া শহরের অধিবাসীদের সাথে মিত্রতা স্থাপন করতে চাইলে সামনিয়ুম গোত্র বাঁধা দিয়েছিল। এরই পরিপ্রেক্ষিতে সামনিয়ুম গোত্রের সাথে রোমানদের যুদ্ধ হয়। এ সময় দূরের সৈন্যদেরকে রোম থেকে প্রয়োজনীয় জিনিসপত্র সরবরাহ করার জন্যই প্রথমে রোম থেকে কাপুয়া পর্যন্ত একটি সড়ক নির্মাণ করা হয়েছিল। পরবর্তীতে এটি বর্ধিত করে ব্রিন্দিসি পর্যন্ত নিয়ে যাওয়া হয়। ধারণা করা হয় সড়কটি রোমের ফোরো রোমানো থেকে শুরু হয়। ব্রিন্দিসিতে ভিয়া আপিয়ার শেষ প্রান্তে একটি স্তম্ভ নির্মাণ করা হয়েছিল যা এখনও অস্তিত্বশীল আছে।
রোমান প্রজান্ত্রের বিরুদ্ধে দাসদের পক্ষ থেকে প্রথম বিদ্রোহ হয়েছিল স্পার্টাকাস-এর নেতৃত্বে। গ্ল্যাডিয়েটর ও দাসদের একটি বাহিনী নিয়ে স্পার্টাকাস রোমান সৈন্যদের বিরুদ্ধে যুদ্ধ করে বেশ কয়েকটিতে বিজয়ীও হয়েছিলেন। অবশেষে আত্মরক্ষার জন্য দলবল নিয়ে রোম থেকে ব্রিন্দিসি পালিয়ে যাওয়ার সময় রোমান সৈন্যদের হাতে ধরা পড়ে যান। বিদ্রোহী সকল দাসদের রোমান সৈন্যবাহিনী ২০০ কিলোমিটার জুড়ে ভিয়া আপিয়ার দুই পাশে ক্রুশবিদ্ধ করে রেখেছিল।
দ্বিতীয় বিশ্বযুদ্ধের সময় এই রাস্তায় জার্মান ও ইতালীয় অক্ষশক্তির সাথে মিত্রবাহিনীর যুদ্ধ হয়েছিল।
পশ্চিম রোমান সম্রাজ্যের পতনের পর রাস্তাটির ব্যবহার ফুরিয়ে যায়। পোপ পিয়ুস ৭ (১৭১৭ - ১৭৯৯) রাস্তাটির সংস্কার করেন। ১৭৮৪ সালে পুরাতন ভিয়া আপিয়ার সমান্তরালে আলবান পর্বত পর্যন্ত একটি নতুন ভিয়া আপিয়া নির্মাণ করা হয়। বর্তমানে ইতালিতে নতুন সড়কটির নাম "ভিয়া আপিয়া নুয়োভা" এবং পুরনোটির নাম "ভিয়া আপিয়া আন্তিকা"। রোমের কাছে পুরাতন আপিয়া সড়কের যে অংশটুকু আছে তা এখন সবার জন্য উন্মুক্ত একটি দর্শনীয় স্থান। রোমের সহস্রাব্দ উদযাপনের সময় এর অনেক সংস্কার সাধন করা হয়েছে। সড়কটির প্রথম ৩ মাইলে নিয়মিত গাড়ি চলে বলে তা দর্শনার্থীদের জন্য খুব একটা উপযুক্ত নয়। কিন্তু ৩ মাইলের পর ট্রাফিক খুব একটা নেই, এবং পায়ে হেঁটে এই অংশটি যে কেউ দেখতে পারেন। দ্বিতীয় মাইলেই দোমিনে, কুয়ো ভাদিস-এর গীর্জা।
১৯৫১ সালে রোমের চারপাশে "গ্রান্দে রাক্কোর্দো আনুলারে" নামক একটি বৃত্তাকার সড়ক নির্মাণের সময় ভিয়া আপিয়াকে দুই ভাগে ভাগ করে ফেলতে হয়েছিল। পরবর্তীতে অবশ্য এই সড়কের বর্ধনের সময় আপিয়ার নিচ দিয়ে সুড়ঙ্গ খনন করা হয়েছে বা উপর দিয়ে সেতু নির্মাণ করা হয়েছে। এ কারণে বর্তমানে কারাকাল্লার স্নানঘর থেকে শুরু করে ভিয়া আপিয়ার প্রায় ১০ মাইল পর্যন্ত পায়ে হেঁটে পর্যবেক্ষণ করা যায়। এখনও ভিয়া আপিয়াতে ইউরোপের সবচেয়ে দীর্ঘ সরল পথ রয়েছে।
ভিয়া আপিয়ার প্রথম থেকে চতুর্থ মাইলের মধ্যে দর্শনীয় স্থানগুলো হচ্ছে:
মায়া হরিণ

মায়া হরিণ বা কাকর হরিণ () হরিণ প্রজাতির অন্যতম খর্বকায় ও লাজুক সদস্য। ছোট আকারে লালচে বাদামী পিংগল রং এর ফোঁটা বিহীন এ হরিণের চলাফেরা ও জীবনধারণ খুবই চমৎকার। মায়া হরিণ ভয় পেলে বা শিকারী প্রাণী দেখতে পেলে কুকুরের মত ঘেউ ঘেউ করে বলে এদের "বার্কিং ডিয়ার" বলে। দক্ষিণ ও দক্ষিণ- পূর্ব এশিয়ার বিশাল অংশ জুড়ে মায়া হরিণ দেখা যায়। কাজিরাঙা জাতীয় উদ্যানে এই প্রজাতিটি একটি উল্লেখযোগ্য প্রাণী। এরা ভারতীয় বন্যপ্রাণী সংরক্ষণ আইন,১৯৭২ দ্বারা এখানে সুরক্ষিত।
বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের তফসিল-১ অনুযায়ী এ প্রজাতিটি সংরক্ষিত।
জীবাশ্মবিজ্ঞানীদের মতে, বার হাজার বছর পূর্বে প্লেইস্টোসিন যুগের শেষের দিক থেকে মায়া হরিণের অস্তিত্ব ছিল। তখন থেকেই মাংস ও চামড়ার জন্য পুরো দক্ষিণ ও দক্ষিণ- পূর্ব এশিয়া জুড়ে এরা শিকার হয়ে আসছে।
একটা পরিপক্ব মায়া হরিণের গড় ওজন ১৭ কেজি ও উচ্চতা ২২ ইঞ্চি পর্যন্ত হয়। খাটো লালচে বাদামী লোম দ্বারা এরা আবৃত। স্থান ও ঋতুভেদে লোমের রং পরিবর্তিত হয়। পুরুষ হরিণের উপরের চোয়ালের ছেদন দন্ত খুব বড় (প্রায় ১ ইঞ্চি) এবং দূর থেকে তা স্পষ্ট ভাবে দেখা যায়। আত্মরক্ষার্থ এরা এ "শ্বদন্ত" ব্যবহার করে। পুরুষ হরিণের এক জোড়া এক থেকে দুই ইঞ্চি লম্বা শিং থাকে। শিংএ দুই থেকে তিনটি শাখা থাকে। এরা মূলতঃ একলা চলাফেরা করে ও খাদ্যাভ্যাসে সর্বভূক। ঘাস- লতাপতা ছাড়াও পাখির ডিম এমনকি ক্ষুদ্র স্তন্যপায়ী প্রাণীও মায়া হরিণের খাদ্য।
উত্তর- পূর্ব ভারত, বাংলাদেশ, নেপাল, শ্রীলঙ্কা, পাকিস্তানের ইসলামাবাদ, চীনের দক্ষিণাঞ্চল, ইন্দোনেশিয়া ও এর দ্বীপসমূহ মায়া হরিণের আবাসস্থল। এরা সাধারণত জলের আশেপাশে বসবাস করে। পুরুষ মায়া হরিণ তার নিজস্ব এলাকায় বসবাস করে যা একাধিক স্ত্রী- মায়া হরিণের এলাকাকে স্পর্শ করে।
মায়া হরিণের ১৫টি উপ-প্ৰজাতি বিশ্বজুড়ে দেখা যায়-
রোমান প্রজাতন্ত্র

রোমক গণরাষ্ট্র (, ) বলতে আনুমানিক ৫০৯ থেকে ২৭ খ্রিস্টপূর্বাব্দ পর্যন্ত অস্তিত্বশীল একটি গণরাষ্ট্রকে বোঝায় যার রাজধানী ছিল রোম নগরী। রোমে জনতান্ত্রিক পদ্ধতিতে এই সভ্যতার সরকার পরিচালিত হত। ৫০৮ খ্রিস্টপূর্বাব্দে রোমান রাজতন্ত্র উৎখাতের পর একটি সিনেটের উপদেশে নাগরিকদের ভোটে নির্বাচিত দুইজন কনসুলের মাধ্যমে রাষ্ট্র পরিচালিত হতে থাকে, একেই বলা যায় গণরাষ্ট্রের সূচনা। ক্ষমতার ভাগাভাগি এবং বিশ্লেষণ ও ভারসাম্যের নীতির উপর ভিত্তি করে শীঘ্রই একটি সংবিধান গড়ে ওঠে। খুব বেশি জরুরি অবস্থা দেখা না দিলে সকল সরকারি কর্মকর্তা মাত্র এক বছরের জন্য নির্বাচিত হতেন যাতে কোন একজন ব্যক্তি জনগণকে বেশি প্রভাবিত করে ফেলতে না পারে।
অবশ্য বাস্তবে রোমান সমাজে উঁচু-নিচুর অনেক ভেদাভেদ ছিল। রোমের ভূমিমালিক অভিজাত (পাত্রিকিয়ুস) এবং সংখ্যায় অনেক বেশি সাধারণ নাগরিকদের (প্লেবায়ুস) মধ্যে দ্বন্দ্ব নতুন সংবিধানটিকে অনেক প্রভাবিত করেছিল। উল্লেখ্য, পাত্রিকিয়ুসরা রোমান রাজত্বের যুগের রাজাদের উত্তরাধিকার হিসেবে নিজেদের দাবী করতেন। সময়ের সাথে সাথে যেসব আইন পাত্রিকিয়ুসদেরকে রোমের ঊর্ধ্বতন পদগুলো অধিগ্রহণের একচ্ছত্র অধিকার দিয়েছিল সেগুলো দুর্বল হতে থাকে এবং প্লেবায়ুসদের মধ্য থেকে একটি নতুন অভিজাত গোষ্ঠীর জন্ম হয়। সে সময় সামরিক ও রাজনৈতিক সফলতা একে অপরের সাথে ওতপ্রোতভাবে জড়িত ছিল। প্রথম দুই শতাব্দীতে নতুন মিত্র তৈরি ও যুদ্ধের মাধ্যমে মধ্য ইতালি থেকে এক সময় সমগ্র ইতালীয় উপদ্বীপ গণরাষ্ট্রের অধীনে আসে। তৃতীয় শতকে দখলে আসে উত্তর আফ্রিকা, আইবেরীয় উপদ্বীপ, গ্রিস এবং বর্তমান ফ্রান্সের দক্ষিণাংশ। এরও দুই শতাব্দী পরে ১ম খ্রিস্টপূর্বাব্দের শেষদিকে সমগ্র ফ্রান্স, এবং প্রাচ্যের বেশ কিছু অঞ্চল গণরাষ্ট্রের অধিকারে চলে আসে। গণরাষ্ট্রের কোন নির্দিষ্ট ব্যক্তির অতিরিক্ত প্রভাব-প্রতিপত্তি অর্জনে বাধানিষেধ থাকলেও এই পর্যায়ে রোমক সমাজ আসলে গুটিকয়েক নেতা ও তাদের মিত্রদের দ্বারাই শাসিত হত।
ত্রেভি ফোয়ারা

ত্রেভি ফোয়ারা (ইতালীয় ভাষা: Fontana di Trevi, ইংরেজি ভাষায়: Trevi Fountain) ইতালির রাজধানী রোমে অবস্থিত একটি ফোয়ারা। এটি রোম শহরের বৃহত্তম বারোক (আনুমানিক ১৬০০ সালের দিকে যে শৈল্পিক রেনেসাঁ শুরু হয়েছিল) ফোয়ারা এবং পৃথিবীর সবচেয়ে সুন্দর ফোয়ারাগুলোর একটি হিসেবে খ্যাত। স্থানীয় লোককাহিনী অনুযায়ী কথিত আছে যে কেউ এই ফোয়ারায় পয়সা ফেললে সে আবার কোন না কোনদিন রোমে ফিরে আসবে। ত্রেভি শব্দটি এসেছে ইতালীয় শব্দ "ত্রে" এবং "ভিয়া"-র সংক্ষিপ্ত রূপ হিসেবে যার অর্থ "তিন রাস্তা"।
প্রাচীন রোমের একটি কৃত্রিম জলপ্রণালীর শেষ প্রান্তটি সাধারণের সামনে দর্শনীয়ভাবে তুলে ধরার জন্য সে প্রান্তে প্রথমে ত্রেভি ফোয়ারা তৈরি করা হয়েছিল। সেই প্রাচীন রোমান জলপ্রণালীর নাম ছিল ভির্গো, যার অর্থ কুমারী। ১৯ খ্রিস্টপূর্বাব্দের দিকে রোমান সম্রাট আউগুস্তুসের প্রিয় এক জেনারেলের কন্যার স্বামী মার্কুস ভিপসানিয়ুস আগ্রিপ্পা জলপ্রণালীটি তৈরি করেছিলেন যার দৈর্ঘ্য ছিল ২১ কিলোমিটার যার ১৯ কিলোমিটারই ছিল মাটির নিচে। পানথেওনের নিকটে আগ্রিপ্পার হাতেই নির্মিত তাপীয় স্নানঘরে পানি সরবরাহের জন্যই তিনি প্রণালীটি বানিয়েছিলেন। ত্রেভি নির্মাণের আগেই অবশ্য প্রণালীটির শেষ প্রান্তে একটি ফোয়ারা ছিল। সেক্সতুস ইউলিয়ুস ফ্রন্তিনুসের বই "De aquaductibus Romae commentarius" অনুসারে জলপ্রণালীর নাম রাখা হয়েছিল একজন কুমারী নারীর নামে, রোমান সৈন্যরা তৃষ্ণার্ত ও দুর্বল অবস্থায় যার দেখা পেয়েছিল। কুমারী মেয়েটি তাদেরকে কাছের একটি পানির উৎসে পথ দেখিয়ে নিয়ে গিয়েছিল। উৎসটি ছিল তিবুর্তিনা ও কোল্লাতিনা রাস্তা দুটির মধ্যবর্তী স্থানে। দুটো রাস্তাই রোমে এসে শেষ হয়। এই উৎসটি এখনও ধারাজলের পানি সরবরাহ করে।
৪র্থ শতাব্দীতে রোম শহরে ১৩৫২টি ফোয়ারা ছিল। ৫৩৭ সালে অস্ট্রোগথ রাজা ভিতিগিসের আক্রমণে ভির্গো জলনালীর কিছুটা ক্ষতি হয়। বর্বর বাহিনীর আত্রমণে এক সময় নালীটি পরিত্যক্ত হয়ে যায় এবং মধ্যযুগের আগে এর আর কোন সংস্কার করা হয়নি। ইউরোপীয় রেনেসাঁর প্রথম দিকেই পোপরা সবগুলো জলনালীর শেষ প্রান্ত পুনরায় সংস্কার করে প্রদর্শনীর ব্যবস্থা করেন।
ওয়াহিদা রেহমান

ওয়াহিদা রেহমান একজন ভারতীয় চলচ্চিত্র অভিনেত্রী যিনি বিংশ শতকের ষাট, সত্তর ও আশির দশকে হিন্দি চলচ্চিত্রের সফল অভিনেত্রী হিসেবে খ্যাতিলাভ করেছিলেন। তিনি সত্যজিৎ রায়ের অভিযান ছবিতেও অভিনয় করেন। ১৯৭১ সালে বাংলাদেশের মুক্তিযুদ্ধে তিনি দূর থেকে বিশেষ ভূমিকা রেখে স্মরণীয় হয়ে আছেন। ভারতীয় চলচ্চিত্রে অসামান্য অবদানের জন্য তাকে ২০২৩ সালে দাদাসাহেব ফালকে পুরস্কারে সম্মানিত করা হয়।
ওয়াহিদা রেহমান ১৯৩৬ সালের ১৪ মে ভারতের তামিলনাড়ু রাজ্যে জন্মগ্রহণ করেন। ওয়াহিদা রেহমান ১৯৫৬ সালে ‘সিআইডি’ ছবিতে অভিনয়ের মধ্য দিয়ে হিন্দি চলচ্চিত্রের জগতে প্রবেশ করেন। এ ছবির সাফল্যের পর ১৯৫৭ সালে‘পয়সা’ ছবিতে নায়িকার ভূমিকায় অভিনয় করেন। এরপর ষাট, সত্তর ও আশির দশকে তিনি ছিলেন হিন্দি চলচ্চিত্রের খ্যাতিমান অভিনেত্রী। তিনি সত্যজিৎ রায়ের অভিযান ছবিতেও অভিনয় করেন।
১৯৭১ সালের ২৫শে মার্চ রাত্রিতে বাংলাদেশে গণহত্যা শুরু হলে মুম্বইয়ের অধিকাংশ সংবাদপত্রে এর সচিত্র সংবাদ প্রকাশিত হয়। মুম্বইয়ের পেশাজীবী সচেতন মানুষ বাংলাদেশে গণহত্যার প্রতিবাদে ঐক্যবদ্ধ হন। বাংলাদেশকে সহায়তা করার লক্ষ্যে এপ্রিলের প্রথম সপ্তাহে তারা মুম্বইয়ের সাংবাদিক সুব্রত বন্দ্যোপাধ্যায়ের বাসায় সমবেত হন। সভায় আলোচনাক্রমে মহারাষ্ট্রে ‘বাংলাদেশ এইড কমিটি’ গঠনের সিদ্ধান্ত গৃহীত হয়। কমিটির সভাপতি, সহ-সভাপতি ও অনারেরি সেক্রেটারি মনোনীত হন যথাক্রমে মুম্বইয়ের ব্যবসায়ী হরিশ মহেন্দ্র, সাংবাদিক সলিল ঘোষ এবং ওয়াহিদা রেহমান। কমিটি মুক্তিযুদ্ধে সমর্থন দানের লক্ষ্যে নানাবিধ ভূমিকা গ্রহণ করে এবং সেখানে ওয়াহিদা রেহমানের ছিল অতুলনীয় অবদান। ওয়াহিদা রেহমানকে বাংলাদেশের প্রবাসী সরকার একটি চিঠি পাঠায়। চিঠির বার্তাবাহক নূরুল কাদিরের মুখে নিরস্ত্র বাঙালির ওপর পাকিস্তানি সেনাবাহিনীর অত্যাচার ও গণহত্যার বিবরণ শুনে তিনি আবেগাপ্লুত হয়ে পড়েন। বার্তাবাহককে মহারাষ্ট্রের তৎকালীন গভর্নর এবং বাংলাদেশ এইড কমিটির প্রধান পৃষ্ঠপোষক নবাব আলী ইয়ার জংয়ের সঙ্গে সাক্ষাতের ব্যবস্থা করেন। তিনি স্বল্পতম সময়ে মুম্বই চেম্বার অব কমার্স অ্যাণ্ড ইণ্ডাাস্ট্রিজের সভাপতি, মুম্বই হাইকোর্টের ব্যারিস্টার, প্রখ্যাত ইংরেজি সাপ্তাহিক ব্লিৎজ সহ মুম্বইয়ের বিভিন্ন সংবাদপত্রের সম্পাদকের কাছে ফোন করে, কখনও সরাসরি গিয়ে বাংলাদেশের পক্ষে জনমত গঠনে তৎপরতা চালান। বুদ্ধিজীবী, শিল্পপতি, সম্পাদক এবং মহারাষ্ট্র প্রশাসনের কর্তাব্যক্তি, যাদের ওপর ওয়াহিদা রহমানের ছিল প্রচ্ছন্ন প্রভাব, তাদের কাছেও বাংলাদেশের মুক্তিযুদ্ধের প্রতি সমর্থন আদায়ের জন্য যান। তিনি অসাধারণ সাংগঠনিক দক্ষতায় বাংলাদেশের মুক্তিসংগ্রামের পক্ষে জনমত গঠন ছাড়াও মুম্বইয়ের চলচ্চিত্রাঙ্গনের সবাইকে মুক্তিযুদ্ধে সহায়তায় এগিয়ে আসতে অনুপ্রাণিত করেন। তার এই অবদানের জন্য ২০১৩ সালে তাকে ‘মুক্তিযুদ্ধ মৈত্রী সম্মাননা’ প্রদান করা হয়। 
ওয়াহিদা রেহমান ১৯৭১ সালে সেরা অভিনেত্রী হিসেবে ভারতের জাতীয় পুরস্কার লাভ করেন। অন্যান্য পুরস্কারের মধ্যে ১৯৬৬ ও ১৯৬৮ সালে ফিল্ম ফেয়ার, ১৯৯৪ সালে ফিল্ম ফেয়ার আজীবন সম্মননা পুরস্কার, ১৯৭২ সালে পদ্মশ্রী পুরস্কার এবং ২০১১ সালে পদ্মভূষণ পুরস্কার লাভ করেন। ভারতীয় চলচ্চিত্রে অসামান্য অবদানের জন্য তাকে ২০২৩ সালে দাদাসাহেব ফালকে পুরস্কারে সম্মানিত করা হয়।
কাইফি আজমি

কাইফি আজমি (; ) একজন ভারতীয় প্রথিতযশা উর্দ্দুভাষী কবি ও সাহিত্যিক এবং বিশিষ্ট চলচ্চিত্র ব্যক্তিত্ব। তার কবিতা সমাজসচেতনায় ঋদ্ধ।
কাইফি আজমি ভারতের উত্তর প্রদেশের আজমগড়ে এক জমিদার পরিবারে ১৯১৯ খ্রিষ্টাব্দের ১৯ জানুয়ারি জন্মগ্রহণ করেন। ১৯৪৭ খ্রিষ্টাব্দে তিনি শওকাত আজমিকে বিয়ে করেন। তার কন্যা শাবানা আজমি ভারতের বিখ্যাত অভিনেত্রী। তিনি ছাত্র জীবনে উর্দু ও ফার্সি সাহিত্যে লেখাপড়া করেন। কিন্তু ১৯৪২ খ্রিষ্টাব্দে ভারতছাড় আন্দোলনের সময় লেখাপড়া ছেড়ে দেন।
১৯৪৩ খ্রিষ্টাব্দে ভারতীয় কম্যুনিস্ট পার্টিতে যোগদান করেন। এরপর পার্টির আদেশে মুম্বই গমন করেন। এ সময় তিনি আলী সরদার জাফরি সম্পাদিত দলীয় পত্রিকা কাওমি জং-এ যোগ দেন। অন্যান্য উর্দু কবিদের মতই কাইফি আজমি গজল দিয়ে কাব্যচর্চা শুরু করেন। ধীরে ধীরে সামাজিক সচেতনতামূলক কাব্য রচনা করতে থাকেন। তার গ্রন্থের মধ্যে আখির-ই-সাব, শারমায়া, আওয়ারা সাজদে, কৈফিয়াত, নঈ গুলিস্তাঁ প্রভৃতি উল্লেখযোগ্য। ১৯৫২ সালে গীতিকার হিসেবে মুম্বাই চলচ্চিত্রে কাজ আরম্ভ করেন।
মুক্তিযুদ্ধে অবদান: বাংলাদেশের মুক্তিযুদ্ধের সময় কাইফি আজমি একজন প্রথিতযশা কবি ও সিনেমা ব্যক্তিত্ব ছিলেন। ১৯৭১ খ্রিষ্টাব্দে বাঙালিদের উপর পাকিস্তানিদের নির্যাতন কাইফি আজমিকে ব্যথিত করে। তিনি কবিতার মাধ্যমে তার অনুভূতি তুলে ধরেন। কবিতা লিখে ও পাঠ করে তিনি বাঙালির মুক্তিযুদ্ধের পক্ষে জনমত গঠনে সাহায্য করেন।
কাইফি আজমি ২০০২ সালের ১০ মে ৮৩ বছর বয়সে মুম্বইতে মৃত্যুবরণ করেন।
এশিয়ান ক্রিকেট কাউন্সিল

এশিয়ান ক্রিকেট কাউন্সিল (এসিসি) () ১৯৮৩ সালে প্রতিষ্ঠিত ক্রিকেটের একটি সংগঠনবিশেষ। এশিয়ার ক্রীড়াঙ্গনে ক্রিকেটের মানোন্নয়ন ও প্রসারের লক্ষ্যে এটি প্রতিষ্ঠিত হয়। একটি আঞ্চলিক প্রশাসনিক সংগঠনের সদস্যদের নিয়ে এটি গঠিত। আন্তর্জাতিক ক্রিকেট কাউন্সিল বা আইসিসি'র নিয়ন্ত্রণে এটি পরিচালিত হয়। বর্তমানে ৪৩টি সহযোগী সদস্য রয়েছে। শাম্মী সিলভা হচ্ছেন বর্তমান এসিসির সভাপতি।
এসিসি'র প্রথম সদর দপ্তর ছিল কুয়ালালামপুর, মালয়েশিয়া। মূলক কাউন্সিলটি প্রতিষ্ঠিত হয়ে ১৯৮৩ সালের এশিয়ান ক্রিকেট কনফারেন্স নামে। ১৯৯৫ সালে এর নাম পরিবর্তন করা হয় এশিয়ান ক্রিকেট কাউন্সিল হিসাবে। ২০০৩ সাল পর্যন্ত এর সদর দপ্তর আবর্তিত হতো এর সভাপতি ও সেক্রেটারীর আবাস দেশের ভিত্তিতে। সংস্থাটির বর্তমান সভাপতি হচ্ছেন নাজমুল হাসান পাপন, যিনি বাংলাদেশ ক্রিকেট বোর্ড (বিসিবি)'রও সভাপতির দায়িত্ব পালন করছেন।
সংস্থাটি খেলার মানোন্নয়ন সম্পর্কিত কিছু প্রোগ্রাম চালিয়ে যাচ্ছে, যেমন সহকারী কোচ, আম্পায়ার, খেলাখালীন চিকিৎসা ও ঔষধ - কেবল মাত্র সদস্য দেশগুলোর মধ্যে এবং এর অর্থ যোগান আসে কাউন্সিলের আওতাভূক্ত সকল ক্রিকেট প্রতিযোগিতা- যেমন এশিয়া কাপ, এশিয়ান টেস্ট চ্যাম্পিয়নশীপ, এসিসি ট্রফি এবং অন্যান্য প্রতিযোগিতার টেলিভিশন সম্প্রচার স্বত্ত্ব বিক্রির মাধ্যমে।
বর্তমান এসিসির সদর দপ্তর হচ্ছে কলম্বো, শ্রীলঙ্কা, যা অফিসিয়ালি ২০ আগস্ট ২০১৬ এ খোলা হয়েছিল।
কাউন্সিলটি গঠন করা হয়েছিল ১৯ সেপ্টেম্বর ১৯৮৩, নয়া দিল্লী, ভারতে। যেখানে মূল সদস্য ছিল বাংলাদেশ, ভারত, পাকিস্তান, মালয়েশিয়া, সিঙ্গাপুর ও শ্রীলঙ্কা। এসিসির সহযোগীরা দুটি শ্রেণীতে বিভক্ত, আইসিসির পূর্ণ ও সহযোগী সদস্যপদ মর্যাদা অনুযায়ী পূর্ণ ও সহযোগী সদস্য। আইসিসির সদস্যভুক্ত নয় এমন দেশ (কম্বোডিয়া, চাইনিজ তাইপেই এবং তাজিকিস্তান ২০১৪ পর্যন্ত আইসিসির সদস্য নয়) গুলোও সহযোগী সদস্য মর্যাদা পাবে। ফিজি, জাপান, এবং পাপুয়া নিউগিনি পূর্ব এসিসি'র সদস্য ছিল কিন্তু পরে ১৯৯৬ সালে আইসিসি পূর্ব এশিয়া-প্রশান্ত মহাসাগরীয় অঞ্চল গঠিত হওয়ার পরে তারা উক্ত অঞ্চলে যোগদান করে।
বর্তমান এশিয়ান ক্রিকেট কাউন্সিলের পূর্ণ সদস্য দেশ
এশিয়ান ক্রিকেট কাউন্সিলের বর্তমান সহযোগী সদস্য দেশসমূহ
বর্তমানে আইসিসির সদস্য নয় এমন এসিসি সদস্য দেশসমূহ
এসিসির সাবেক সদস্য দেশসমূহ যারা বর্তমানে আইসিসি পূর্ব এশিয়া-প্রশান্ত মহাসাগরীয় অঞ্চল-এর সদস্য।
এশিয়ান ক্রিকেট কাউন্সিলের সাবেক সদস্য দেশ
এসিসি কার্যনির্বাহী বোর্ডের সদস্যগণ
গোবেকলি তেপে

গোবেকলি তেপে (, তুর্কি ভাষায় "লম্বোদর পাহাড়" শব্দের প্রতিশব্দ) হল তুরস্কের দক্ষিণপূর্ব আনাতোলিয়া অঞ্চলে শানলিউরফা শহর থেকে প্রায় উত্তরপূর্বে অবস্থিত একটি প্রত্নক্ষেত্র। টেলটির উচ্চতা এবং ব্যাস প্রায় । এটি সমুদ্রপৃষ্ঠ থেকে প্রায় উচ্চতায় অবস্থিত।
টেল অংশটির মধ্যে ব্যবহারের দু’টি পর্যায় দেখা যায়। প্রত্নক্ষেত্রটির আবিষ্কর্তা ও খননকারী ক্লস স্কিমিট মনে করেন, এই পর্যায় দু’টি খ্রিস্টপূর্ব দশম থেকে অষ্টম শতাব্দীর মধ্যবর্তী সময়ের সামাজিক বা অনুষ্ঠান-সংক্রান্ত পর্যায়। প্রথম পর্যায়টি প্রাক-মৃৎশিল্প নব্যপ্রস্তরযুগ ক (প্রামৃনক) পর্যায়কালের অন্তর্গত। এই সময়ে ইংরেজি টি-আকৃতিবিশিষ্ট (T) প্রকাণ্ড প্রস্তরস্তম্ভের বৃত্ত নির্মিত হয়েছিল, যেগুলি বিশ্বের প্রাচীনতম জ্ঞাত মেগালিথ।
ভূপদার্থবৈজ্ঞানিক সমীক্ষার মাধ্যমে বর্তমানে প্রায় ২০টি বৃত্তে ২০০টিরও বেশি স্তম্ভ আবিষ্কৃত হয়েছে। প্রতিটি স্তম্ভের উচ্চতা পর্যন্ত এবং ওজন ১০ টন পর্যন্ত। এগুলি বেডরকের মধ্যে কেটে বানানো কৃত্রিম গর্তের মধ্যে বসানো হয়েছিল। দ্বিতীয় পর্যায়টি প্রাক-মৃৎশিল্প নব্যপ্রস্তরযুগীয় খ (প্রামৃনখ) পর্যায়কালের অন্তর্গত। এই সময় যে স্তম্ভগুলি নির্মিত হয়েছিল সেগুলি তুলনামূলকভাবে ছোটো এবং পালিশ-করা চুনের মেঝে-যুক্ত আয়তাকার ঘরের মধ্যে স্থাপিত হয়েছিল। সেই যুগপর্যায়ের পর এই প্রত্নক্ষেত্রটি পরিত্যক্ত হয়। এখানকার নবীন স্থাপনাগুলি ধ্রুপদি যুগে নির্মিত।
এই স্থাপনাগুলি কী কাজে লাগত, তার বিবরণ রহস্যাবৃত। ১৯৯৬ সাল থেকে জার্মান আর্কিওলজিক্যাল ইনস্টিটিউট কর্তৃক এখানে খননকার্য চলছে। কিন্তু এখানকার একটি বড়ো অংশে এখনও খননকার্য চালানো হয়নি। ২০১৮ সালে এই প্রত্নক্ষেত্রটি একটি ইউনেস্কো বিশ্ব ঐতিহ্যবাহী স্থান হিসাবে স্বীকৃতি লাভ করে।
বাংলাদেশের বেতার কেন্দ্রের তালিকা

বাংলাদেশে রাষ্ট্রীয় মালিকানাধীন রেডিও বাংলাদেশ বেতার ১৯৩৯ সালের ১৬ ডিসেম্বর পুরান ঢাকা থেকে সর্বপ্রথম সম্প্রচার শুরু করে। পরবর্তীতে কেন্দ্রটি শাহবাগে স্থানান্তর করা হয়। বর্তমানে বেতারের জৌলুশ অনেকটাই হারিয়ে গিয়েছে।
বাংলাদেশ বেতারের শাখাগুলো হলো:
বিবিসি রেডিও বাংলাদেশ বেতার ১০০.০ তে নির্দিষ্ট কিছু সময় অনুষ্ঠান সম্প্রচার করে।
বাংলাদেশে ইন্টারনেট রেডিও পঞ্চাশাধিক বলে মনে করা হয়। শুধু অনলাইনেও প্রচারিত হয় এমন কিছু রেডিও হলো:
সঙ্কটমোচন হনুমান মন্দির

সঙ্কটমোচন হনুমান মন্দির হল ভারতের উত্তরপ্রদেশ রাজ্যের বারাণসী শহরে অবস্থিত একটি হিন্দু মন্দির। এটি হিন্দু দেবতা হনুমানের মন্দির। অসী নদীর তীরে কাশী হিন্দু বিশ্ববিদ্যালয়ের কাছে এই মন্দিরটি অবস্থিত। মন্দিরের বর্তমান স্থাপত্যটি শিক্ষাবিদ, স্বাধীনতা সংগ্রামী তথা কাশী হিন্দু বিশ্ববিদ্যালয়ের প্রতিষ্ঠাতা পণ্ডিত মদনমোহন মালব্যের দ্বারা নির্মিত। হনুমান জয়ন্তী এই মন্দিরের প্রধান উৎসব। এই উৎসব উপলক্ষে দুর্গামন্দিরের নিকটবর্তী দুর্গাকুণ্ড থেকে হনুমান মন্দির পর্যন্ত এক বিশাল শোভাযাত্রা বের হয়।
কথিত আছে, এই মন্দিরটি যেখানে নির্মিত হয় সেখানেই তুলসীদাস হনুমানের দর্শন পেয়েছিলেন। বাল্মীকি-রামায়ণের অবধি-সংস্করণ "রামচরিতমানস" গ্রন্থের রচয়িতা তুলসীদাস এই মন্দিরটি প্রতিষ্ঠা করেছিলেন। প্রচলিত লৌকিক বিশ্বাস অনুসারে, এই মন্দির যাঁরা নিয়মিত দর্শন করেন, তারা হনুমানের আশীর্বাদ পান। প্রতি মঙ্গলবার ও শনিবার ভক্তেরা এই মন্দিরে হনুমানের বিশেষ পূজা দিয়ে থাকেন। হিন্দু জ্যোতিষ মতে, হনুমান দুষ্টগ্রহ শনিকে দমন করেন। তাই অনেক হিন্দু শনির দোষ বা অন্যান্য গ্রহদোষ খণ্ডন করার জন্য এই মন্দিরে পূজা দেন।
২০০৬ সালের ৭ মার্চ মন্দিরে আরতি চলাকালীন তিনটি বোমা বিস্ফোরণ হয়। এই সময় মন্দিরে অসংখ্য দর্শনার্থী উপস্থিত ছিলেন এবং একটি বিয়ের অনুষ্ঠান চলছিল। বিস্ফোরণের পর উপস্থিত দর্শনার্থীরাই ত্রাণের কাজে এগিয়ে আসে। পরদিন থেকে অবশ্য মন্দিরের দৈনন্দিন পূজার কোনো ব্যাঘাত ঘটেনি।
রাম ও হনুমানের ভক্তেরা এই মন্দিরে নিয়মিত হনুমান চালিসা ও সুন্দরকাণ্ড পাঠ করেন। এই বইদুটি মন্দির থেকে পুস্তিকার আকারে বিনামূল্যে বিতরণ করা হয়। ২০০৭ সালে জঙ্গি হামলার ঘটনার পর থেকে মন্দিরের মধ্যে স্থায়ী পুলিশ চৌকি বসানো হয়েছে।
মন্দিরের মোহন্ত (প্রধান পুরোহিত) বীরচন্দ্র মিশ্র ১৯৮২ সালে সঙ্কটমোচন ফাউন্ডেশন প্রতিষ্ঠা করেন। এই ফাউন্ডেশন গঙ্গা নদী পরিষ্কার ও রক্ষার কাজ করে। মার্কিন যুক্তরাষ্ট্র ও সুইডেনের সরকার এই কাজে অর্থসাহায্য করে। বীরচন্দ্র মিশ্র আগে কাশী হিন্দু বিশ্ববিদ্যালয়ের অধীনস্থ ইন্ডিয়ান ইনস্টিটিউট অফ টেকনোলজির গণপূর্ত বিভাগের প্রধান ছিলেন এবং রাষ্ট্রসংঘ পরিবেশ কর্মসূচির অন্তর্গত "গ্লোবাল ৫০০ রোল অফ অনার" পুরস্কারে সম্মানিতও হয়েছিলেন। ১৯৯৯ সালে তিনি "টাইম" ম্যাগাজিনের "হিরো অফ দ্য প্ল্যানেট" সম্মানও পেয়েছিলেন। গত ২৫ বছর ধরে অস্ট্রেলিয়া-ভিত্তিক পরিবেশকর্মীগোষ্ঠী ওজ গ্রিনের সঙ্গে "স্বচ্ছ গঙ্গা অভিযান" নামে এক কর্মসূচি চালাচ্ছে এই ফাউন্ডেশন।
প্রতি বছর এপ্রিল মাসে এই মন্দিরে "সঙ্কটমোচন সংগীত সমারোহ" নামে এক ধ্রুপদী সংগীত ও নৃত্যের অনুষ্ঠান আয়োজিত হয়। এতে সারা ভারত থেকে শিল্পীরা অংশ নিতে আসেন।
ক্রাইম প্যাট্রোল (টিভি ধারাবাহিক)

ক্রাইম প্যাট্রোল হল একটি ভারতীয় অপরাধপ্রবণতামূলক টেলিভিশন ধারাবাহিক যেটি সুবারামানায়ান এস আইয়ার কর্তৃক নির্মিত, উন্নীত, রচিত এবং পরিচালিত। এটি মূলত সনি এন্টারটেইনমেন্ট টেলিভিশন এবং সনি এন্টারটেইনমেন্ট টেলিভিশন এশিয়া টেলিভিশনে প্রচারের জন্য নির্মাণ করা হয়। সিরিজটি ভারতে ঘটে যাওয়া বিভিন্ন প্রকার অপরাধের ক্ষেত্রগুলো নিয়ে নাটকীয় সংস্করণকরনের মাধ্যমে প্রদর্শন করা হয়। সিরিজটি ২০০৩ সালের ৯ মে প্রথম প্রদর্শিত হয়েছিল এবং ৪টি মৌসুমের জন্য সম্প্রচার করা হয়। 
বর্তমানে ক্রাইম প্যাট্রোল দস্তক শিরোনামে ৪র্থ মৌসুম সম্প্রচারিত হচ্ছে এবং অনুপ সনি কর্তৃক উপস্থাপনা করা হয়ে থাকে। ৪র্থ মৌসুমে বেবী ফলক মামলা, ২০১২ সালের দিল্লিতে ঘটে যাওয়া গণধর্ষণ মামলা এবং ২০১৩ সালের মুম্বাই গ্যাং রেপ কেস মামলাটি সম্প্রচারিত হয়েছে।
অনুষ্ঠানটির নীতিবাক্য হল ক্রাইম নেভার পে। আয়োজক অনুপ সনির মতে, যেমন রিয়ালিটি শোর পিছনে উপজীব্য অপরাধমূলক কর্মকাণ্ডগুলো তাদের এলাকাগুলোয় ঘটছে এবং কীভাবে তারা নিজেদের রক্ষা করতে পারে আর এজন্য দর্শকদের সচেতন করার উদ্দেশ্য নিয়ে এটি নির্মাণ করা হয়েছে। এটি বাস্তব জীবনের নাটকীয়ভাবে ঘটে যাওয়া অপরাধ ও ঘটনা এবং পুলিশ মামলাটি সমাধান সম্পর্কে কীভাবে বিস্তারিত সমাধান দেয় সেটিই মূলত তুলে ধরা হয়েছে।
<onlyinclude>
</onlyinclude>
২০০৩ সালের ৯ মে থেকে ২০০৬ সালের ৩ মার্চ আধা ঘণ্টার জন্য রাত ১০:৩০ ভারতীয় সময় মোতাবেক প্রতি শুক্রবার সাপ্তাহিকভাবে প্রচারিত হয়েছিল। এটা পরবর্তীতে শক্তি আনন্দ কর্তৃক স্থানান্তরিত হয়; যেটি অবশ্য ​​দিবাকর পুন্দির কর্তৃক প্রাথমিকভাবে আয়োজন করা হয়েছিল।
গোবর্ধন মঠ

গোবর্ধন মঠ হল ভারতের ওড়িশা রাজ্যের পুরী শহরে অবস্থিত একটি হিন্দু মঠ। এটি পুরীর জগন্নাথ মন্দিরের সঙ্গে যুক্ত। খ্রিস্টীয় অষ্টম শতাব্দীতে আদি শঙ্কর যে চারটি প্রধান মঠ স্থাপন করেছিলেন, তার একটি হল এই গোবর্ধন মঠ। এই মঠে জগন্নাথ (ভৈরব) ও বিমলা (ভৈরবী) পূজা হয়। এই মঠের মহাবাক্য হল "প্রজ্ঞানম্‌ ব্রহ্ম"। মঠের গোবর্ধননাথ কৃষ্ণ ও অর্ধনারীশ্বর শিবের বিগ্রহ আদি শঙ্কর প্রতিষ্ঠা করেছিলেন।
খ্রিস্টীয় অষ্টম শতাব্দীতে বৈদিক ধর্মকে পুনরুজ্জীবিত করে তোলার জন্য আদি শঙ্কর যে চারটি প্রধান মঠ স্থাপন করেছিলেন, তার মধ্যে একটি হল গোবর্ধন মঠ। এই চারটি মঠের দায়িত্বে ছিলেন আদি শঙ্করের চার প্রধান শিষ্য পদ্মপাদ, হস্তামলক, সুরেশ্বর ও তোটক। এই চারটি মঠ উত্তর, দক্ষিণ, পূর্ব ও পশ্চিম ভারতের চারটি প্রধান ধর্মশিক্ষা কেন্দ্র। চার মঠের মঠাধ্যক্ষকে "শঙ্করাচার্য" উপাধিতে সম্বোধন করার প্রথা রয়েছে। তাঁরা দশনামী সন্ন্যাসী সম্প্রদায়ের নেতৃস্থানীয় ধর্মগুরু এবং অদ্বৈত বেদান্তের রক্ষক। এই চারটি মঠ পুরী (ওড়িশা), শৃঙ্গেরি (কর্ণাটক), দ্বারকা (গুজরাত) ও জ্যোতির্মঠে (উত্তরাখণ্ড) অবস্থিত।
পদ্মপাদ গোবর্ধন মঠের প্রথম মঠাধ্যক্ষ। পুরীর জগন্নাথ মন্দিরের সঙ্গে এই মঠের যোগ ঐতিহাসিক। ১৯২৫ সালে দ্বারকা মঠের প্রধান ভারতীকৃষ্ণ তীর্থ গোবর্ধন মঠের মঠাধ্যক্ষ হন। ১৯৬০ সালে তাঁর মৃত্যুর পর যোগেশ্বরানন্দ তীর্থ মঠাধ্যক্ষ হন। ১৯৬১ সালে তিনিও মারা যান। এরপর ১৯৬৪ সালে ভারতীকৃষ্ণ তীর্থের ইচ্ছাপত্র থেকে নিরঞ্জনদেব তীর্থের নাম উদ্ধৃত করে দ্বারকা মঠের অঘিনব সচ্চিদানন্দ তীর্থ তাঁকে মঠাধ্যক্ষ নিযুক্ত করেন। ১৯৯২ সালে নিশ্চলানন্দ সরস্বতীকে মনোনীত করে তিনি মঠাধ্যক্ষের পদ থেকে অব্যাহতি নেন।
ইসলাম চ্যানেল

ইসলাম চ্যানেল হল একটি যুক্তরাজ্য ভিত্তিক, বিনামুল্যে প্রচারিত,ইংরেজি ভাষার ইসলাম কেন্দ্রিক স্যাটেলাইট টেলিভিশন চ্যানেল, যা বিজ্ঞাপন ও অনুদানের অর্থায়নে পরিচালিত হয়। ২০০৮ সালে যুক্তরাজ্যের একটি সরকারী গবেষণা থেকে প্রাপ্ত প্রতিবেদনে বলা হয়, যুক্তরাজ্যের ৯৭.৩% মুসলিম এই চ্যানেলটি নিয়মিত দেখে। চ্যানেলটি মধ্যপ্রাচ্য, যুক্তরাজ্য ও দক্ষিণ আফ্রিকায় সম্প্রচারিত হয় এবং তাদের নিজস্ব ওয়েবসাইটের মাধ্যমেও অনলাইনে সার্বক্ষণিক সরাসরি সম্প্রচার পাওয়া যায়।
ইসলাম চ্যানেল উল্লেখযোগ্য সংখ্যক বেশ কিছু অনুষ্ঠান সম্প্রচার করে যেগুলো বিনোদন, সাম্প্রতিক বিষয়, সামাজিক কর্মকাণ্ড, নারী ইস্যু ও ইসলামিক শিক্ষা বিষয়ে আলোকপাত করে।
হাসান আস-সালীমি এবং হাবিবাহ এলাহি নাম্নী বিবাহিত দম্পতি হলেন দ্য হাসান এন্ড হাবিবাহ শো নামের বিভিন্ন সামাজিক বিষয়াবলীর আলোকে নির্মিত এই আলোচনা(টক শো) অনুষ্ঠানটির যৌথ উপস্থাপক-উপস্থাপিকা।
যারা বক্তব্য রেখেছিলেন:
অনুষ্ঠানে জেইন ভিখা, আহমেদ বুখাতির এবং জুনাইদ জামশেদ সরাসরি ইসলামী নাশিদ পরিবেশন করেন।
ছোস-গ্রাগ্স-ব্জাং-পো

ছোস-গ্রাগ্স-ব্জাং-পো () (১৪৯৩-১৫৫৯) তিব্বতী বৌদ্ধধর্মের দ্গে-লুগ্স ধর্মসম্প্রদায়ের দ্গা'-ল্দান বৌদ্ধবিহারের বিংশ দ্গা'-ল্দান-খ্রি-পা বা প্রধান ছিলেন।
ছোস-গ্রাগ্স-ব্জাং-পো ১৪৯৩ খ্রিষ্টাব্দে তিব্বতের স্তাগ-ফু নামক স্থানে জন্মগ্রহণ করেন। ধর্মশিক্ষার পর তিনি গ্যুমে মহাবিদ্যালয় এবং দ্গা'-ল্দান বৌদ্ধবিহার বিশ্ববিদ্যালয়ের ব্যাং-র্ত্সে মহাবিদ্যালয়ে অধ্যাপনা করেন। ১৫৫২ খ্রিষ্টাব্দে দ্গা'-ল্দান বৌদ্ধবিহারের বিংশ দ্গা'-ল্দান-খ্রি-পা হিসেবে মনোনীত হন এবং সাত বছর ঐ পদে থাকেন। ১৫৫৪ খ্রিষ্টাব্দে তিনি সেরা বৌদ্ধবিহারের চতুর্দশ প্রধান হিসেবে মনোনীত হন। ১৫৫৯ খ্রিষ্টাব্দে দ্গা'-ল্দান-খ্রি-পা পদ থেকে অবসর গ্রহণের পর তিনি স্ন্যে-থাং অঞ্চলের ব্দে-বা-চান বৌদ্ধবিহারে বসবাস শুরুর কয়েকদিনের মধ্যে তার মৃত্যু ঘটে।
দ্গে-লেগ্স-দ্পাল-ব্জাং

দ্গে-লেগ্স-দ্পাল-ব্জাং () (১৫০৫-১৫৬৭) তিব্বতী বৌদ্ধধর্মের দ্গে-লুগ্স ধর্মসম্প্রদায়ের দ্গা'-ল্দান বৌদ্ধবিহারের একবিংশ দ্গা'-ল্দান-খ্রি-পা বা প্রধান ছিলেন।
দ্গে-লেগ্স-দ্পাল-ব্জাং ১৫০৫ খ্রিষ্টাব্দে তিব্বতের 'ওল-দ্গা'-গ্যাং-গ্সার () নামক স্থানে জন্মগ্রহণ করেন। ব্সাম-গ্তান-গ্লিং () বৌদ্ধবিহারে ধর্মশিক্ষার পর দ্গে-'দুন-র্গ্যা-ম্ত্শো তাকে ভিক্ষুর শপথ দান করেন। এরপর তিনি লাসা শহরের গ্যুতো মহাবিদ্যালয়ে তন্ত্রশিক্ষা করে ঐ মহাবিদ্যালয়ে এবং দ্গা'-ল্দান বৌদ্ধবিহার বিশ্ববিদ্যালয়ের শার-র্ত্সে মহাবিদ্যালয়ে অধ্যাপনা করেন। ১৫৫৯ খ্রিষ্টাব্দে দ্গা'-ল্দান বৌদ্ধবিহারের একবিংশ দ্গা'-ল্দান-খ্রি-পা হিসেবে মনোনীত হন এবং সাত বছর ঐ পদে থাকেন। এই সময় তিনি মৈত্রেয় বুদ্ধের এক স্বর্ণমূর্তি নির্মাণ করান। ১৫৬৫ খ্রিষ্টাব্দে দ্গা'-ল্দান-খ্রি-পা পদ থেকে অবসর গ্রহণের পর তিনি স্ন্যে-থাং অঞ্চলের ব্দে-বা-চান বৌদ্ধবিহারে বসবাস শুরু করেন। তার উল্লেখযোগ্য শিষ্য ছিলেন তৃতীয় দলাই লামা ব্সোদ-নাম্স-র্গ্যা-ম্ত্শো।
পাফিন

পাফেন হল অক প্রজাতির অন্তর্ভুক্ত ফার্টারকুলা গোত্রীয় একটি পাখি। প্রজনন কালে এদের অতি উজ্জ্বল ঠোঁট দেখা যায়। এরা এক ধরণের সামুদ্রিক পাখি যারা জলের মধ্যে ডুব মেরে শিকার করে। এদের মধ্যে দুটো প্রজাতি টাফটেড পাফেন এবং হর্নড পাফেন এর দেখা মেলে উত্তর প্রশান্ত মহাসাগরে এবং আরেকটি প্রজাতি আটলান্টিক পাফেন এর দেখা মেলে উত্তর আটলান্টিক মহাসাগরে।
আকৃতিতে পাফেন গাঁট্টাগোট্টা, নাতিদীর্ঘ পাখনা যুক্ত ও ছোটো লেজ বিশিষ্ট হয় এবং এদের গায়ের উপরের অংশ কালো এবং নিচের অংশ সাদা বা ঈষৎ ধূসর রঙের। মাথায় একটি কালো টুপির মত অংশ আছে। মুখটা সাধারণত সাদা হয় এবং পা-গুলো হয় লালচে কমলা রঙের। প্রজনন কালে তাদের ঠোঁট গুলো রঙিন ও উজ্জ্বল হয়। আকর্ষনিয় চেহারার জন্য এদেরকে সমুদ্রের ক্লাউন বা সমুদ্র তোতা নামে অবহিত করা হয়। ঠোঁটের বাইরের অংশটা প্রজনন মৌসুমের পরে আড়াল হয়ে যায় এবং নিচের দিকে একটি ছোটো এবং ঘোলাটে আসল ঠোঁট দেখা যায়।
এরা এদের ছোট পাখার সাহায্যে পানির নিচে উড়ার মত কৌশলে শিকার করতে সিদ্ধহস্ত। এবং বাতাসে এরা মিনিটে প্রায় ৪০০ বারের মত ডানা ঝাপটাতে পারে যা এদেরকে সমুদ্রের ঠিক উপর দিয়ে উড়ে চলতে সাহায্য করে। নিজেদের আবাসস্থলে অত্যন্ত মুখরা হলেও সমুদ্রের বুকে এরা অত্যন্ত নীরব শিকারি।
ড্যানিয়েল কানেমান

ড্যানিয়েল কানেমান একজন ইসরায়েলি-মার্কিন মনোবিজ্ঞানী। তিনি ২০০২ সালে অর্থনীতিতে নোবেল পুরস্কার লাভ করেন। 
কানেমান হিব্রু ইউনিভার্সিটি অব জেরুজালেম থেকে ১৯৫৪ সালে মনোবিজ্ঞানে মেজর ও গণিতে মাইনরসহ ব্যাচেলর অব সায়েন্স ডিগ্রি অর্জন করেন। তিনি ইউনিভার্সিটি অব ক্যালিফোর্নিয়া, বার্কলে থেকে ১৯৬১ সালে পিএইচডি ডিগ্রি অর্জন করেন। তিনি ১৯৬১ সালে হিব্রু ইউনিভার্সিটি অব জেরুজালেম এ মনোবিজ্ঞানের প্রভাষক হিসেবে যোগদান করেন। তিনি ১৯৬৬ সালে জ্যেষ্ঠ প্রভাষক পদে উন্নীত হন।
উইলিয়াম ওয়ার্ডসওয়ার্থ

উইলিয়াম ওয়ার্ডসওয়ার্থ (; ৭ এপ্রিল ১৭৭০- ২৩ এপ্রিল ১৮৫০) ছিলেন একজন অন্যতম ইংরেজ কবি। ওয়ার্ডসওয়ার্থ এবং স্যামুয়েল টেলর কলরিজ উভয়ে মিলে ইংরেজি সাহিত্যে একটি রোমান্টিক ধারার সূত্রপাত করেন। তার স্ততিষ্টির মধ্যে অন্যতম হল ""। এটি মূলত একটি অর্ধ-জীবনীমূলক গ্রন্থ যা তার প্রারম্ভিক জীবনে লিখা হলেও মধ্য বয়সে তিনি বেশ কয়েকবার সংশোধন করেন। ওয়ার্ডসওয়ার্থের মৃত্যুর পর দ্য প্রিলিউড ধারাবাহিকভাবে প্রকাশ করা হয়। মূলত ইংরেজি সাহিত্যে রোমান্টিক ধারার প্রবর্তক হলেও উইলিয়াম ওয়ার্ডসওয়ার্থ প্রকৃতির কবি হিসেবেই সর্বাধিক পরিচিত।
উইলিয়াম ওয়ার্ডসওয়ার্থ ১৭৭০ সালের ৭ এপ্রিল যুক্তরাজ্যের কাম্বারল্যান্ডে জন্মগ্রহণ করেন। জন ওয়ার্ডসওয়ার্থ ও অ্যান ক্রুকসানের পাঁচটি সন্তানের মধ্যে উইলিয়াম ওয়ার্ডসওয়ার্থ ছিলেন দ্বিতীয়।
সাধারণ তথ্য এবং জীবনী নকশা
বই
ওয়ার্ডসওয়ার্থের কাজ
রবার্ট মার্টন

রবার্ট কক্স মার্টন একজন মার্কিন অর্থনীতিবিদ। তিনি ১৯৯৭ সালে অর্থনীতিতে নোবেল পুরস্কার লাভ করেন।
মার্টন ১৯৪৪ সালের ৩১ জুলাই নিউ ইয়র্ক সিটিতে জন্মগ্রহণ করেন। তিনি কলাম্বিয়া ইউনিভার্সিটি এর স্কুল অব ইঞ্জিনিয়ারিং অ্যান্ড অ্যাপ্লায়েড সায়েন্স থেকে অপারেশন্স রিসার্চ এ ব্যাচেলর অব সায়েন্স, ক্যালিফোর্নিয়া ইনস্টিটিউট অফ টেকনোলজি থেকে মাস্টার অব সায়েন্স এবং ম্যাসাচুসেট্‌স ইনস্টিটিউট অফ টেকনোলজি থেকে অর্থনীতিতে ডক্টরেট ডিগ্রি অর্জন করেন। তিনি ১৯৭০ থেকে ১৯৮৮ সাল পর্যন্ত এমআইটি স্লোন স্কুল অব ম্যানেজমেন্ট এ শিক্ষকতা করেন। তিনি ১৯৮৮ থেকে ২০১০ সাল পর্যন্ত হার্ভার্ড বিজনেস স্কুল এ শিক্ষকতা করেন।
কর্ণফুলী গ্রুপ

কর্ণফুলী গ্রুপ বাংলাদেশের অন্যতম বৃহত্তম শিল্প কোম্পানি। এই কোম্পানির অধীনে থাকা শিল্পগুলির মধ্যে রয়েছে বন্দর,মাল পরিবহন,পণ্য স্থানান্তর বিদ্যা,গণমাধ্যম,স্বাস্থ্যসেবা,আবাসন,অটোমোবাইল, বীমা ইত্যাদি।
হেদায়েত হোসেন চৌধুরী ১৯৫৪ সালে কর্ণফুলী গ্রুপ প্রতিষ্ঠা করেন। কর্ণফুলী নদীর নামানুসারে প্রতিষ্ঠানটির নামকরণ করা হয়েছে। 
কর্ণফুলী গ্রুপ একমাত্র বাংলাদেশী গ্রুপ যা কনটেইনার শিপিং এর সাথে জড়িত এবং ৬৫টি জাহাজের মালিক। এটি চট্টগ্রাম থেকে কলম্বো এবং চট্টগ্রাম থেকে সিঙ্গাপুর এবং পোর্ট ক্ল্যাং লাইন পরিচালনা করে। 
মাল পরিবহন এবং পণ্য স্থানান্তর বিদ্যা
গণমাধ্যম
স্বাস্থ্যসেবা
আবাসন
আর্থিক
টেলিযোগাযোগ
লেনদেন
দ্গে-'দুন-ব্স্তান-পা-দার-র্গ্যাস

দ্গে-'দুন-ব্স্তান-পা-দার-র্গ্যাস () (১৪৯৩-১৫৬৮) তিব্বতী বৌদ্ধধর্মের দ্গে-লুগ্স ধর্মসম্প্রদায়ের দ্গা'-ল্দান বৌদ্ধবিহারের দ্বাবিংশ দ্গা'-ল্দান-খ্রি-পা বা প্রধান ছিলেন।
দ্গে-'দুন-ব্স্তান-পা-দার-র্গ্যাস ১৪৯৩ খ্রিষ্টাব্দে তিব্বতের ক্লুং-শোদ-দ্বু-স্না () নামক স্থানে জন্মগ্রহণ করেন। সেরা বৌদ্ধবিহার বিশ্ববিদ্যালয়ের সেরা মে মহাবিদ্যালয় থেকে ধর্মশিক্ষার পর তিনি মাল-গ্রো-ছা-দ্কার () বৌদ্ধবিহারের প্রধান হিসেবে যোগ দেন, কিন্তু ব্রি-কুং ধর্মীয় গোষ্ঠীর ভিক্ষুরা ঐ বৌদ্ধবিহার দখল করে নিলে তিনি ব্রাগ-দ্বার নামক বৌদ্ধবিহারের প্রধান হিসেবে যোগ দিতে বাধ্য হন। এরপর তিনি দ্গা'-ল্দান বৌদ্ধবিহার বিশ্ববিদ্যালয়ের ব্যাং-র্ত্সে মহাবিদ্যালয়ে অধ্যাপনা করেন। ১৫৬৫ খ্রিষ্টাব্দে দ্গা'-ল্দান বৌদ্ধবিহারের দ্বাবিংশ দ্গা'-ল্দান-খ্রি-পা হিসেবে মনোনীত হন এবং চার বছর ঐ পদে থাকেন। এই সময় তিনি মৈত্রেয় বুদ্ধের এক স্বর্ণমূর্তি নির্মাণ করান। তিনি মধ্যমক ও প্রজ্ঞাপারমিতা বিষয়ক বেশ কিছু গ্রন্থ রচনা করেন।
রবার্ট লুকাস

রবার্ট এমারসন লুকাস বিংশ শতাব্দীর একজন প্রখ্যাত অর্থনীতিবিদ। এই মার্কিন অর্থনীতিবিদ ১৯৯৫ খ্রিষ্টাব্দে অর্থনীতিতে নোবেল পুরস্কার লাভ করেন। তাকে বিংশ শতাব্দির শেষার্ধের সবচেয়ে প্রভাবশালী সামষ্টিক অর্থনীতিবিদ বলা হয়ে থাকে। নোবেল কমিটি তাদের শংসা বচনে এই পুরস্কার প্রদানের কারণ হিসাবে উল্লেখ করে যে, তিনি মানুষের যৌক্তিক প্রত্যাশার তত্ত্ব উদ্ভাবন ও প্রয়োগের মাধ্যমে সামষ্টিক অর্থনীতির বিশ্লেষণী কাঠামোকে বদলে দিয়েছেন এবং অর্থনৈতিক নীতিমালা সম্পর্কে আমাদের উপলব্ধিকে গভীরতর করেছেন।
লুকাস ১৯৩৭ খ্রিষ্টাব্দের ১৫ সেপ্টেম্বর ওয়াশিংটনে জন্মগ্রহণ করেন। তিনি শিকাগো বিশ্ববিদ্যালয় থেকে ১৯৫৯ খ্রিষ্টাব্দে ইতিহাসে বিএ এবং ১৯৬৪ খ্রিষ্টাব্দে অর্থনীতিতে পিএইচডি ডিগ্রি অর্জন করেন। তিনি ১৯৬৩ খ্রিষ্টাব্দে কার্নেগী ইন্সটিটিউটে অর্থনীতির সহকারী অধ্যাপক হিসেবে যোগদান করেন। ১৯৬৭ খ্রিষ্টাব্দে কার্নেগী মেলন বিশ্ববিদ্যালয় এর অর্থনীতির সহযোগী অধ্যাপক এবং ১৯৭০ খ্রিষ্টাব্দে পূর্ণ অধ্যাপক পদে উন্নীত হন। ১৯৭৫ খ্রিষ্টাব্দে শিকাগো বিশ্ববিদ্যালয় এর অর্থনীতির অধ্যাপক পদে উন্নীত হন।
ত্শে-ব্র্তান-র্গ্যা-ম্ত্শো

ত্শে-ব্র্তান-র্গ্যা-ম্ত্শো () (১৫২০-১৫৭৬) তিব্বতী বৌদ্ধধর্মের দ্গে-লুগ্স ধর্মসম্প্রদায়ের দ্গা'-ল্দান বৌদ্ধবিহারের ত্রয়োবিংশ দ্গা'-ল্দান-খ্রি-পা বা প্রধান ছিলেন।
ত্শে-ব্র্তান-র্গ্যা-ম্ত্শো ১৫২০ খ্রিষ্টাব্দে তিব্বতের স্রাং-দ্ক্যিল () নামক স্থানে জন্মগ্রহণ করেন। র্ত্সে-থাং () বৌদ্ধবিহার বিশ্ববিদ্যালয়ের সেরা মে মহাবিদ্যালয় থেকে ধর্মশিক্ষার পর তিনি গ্যুতো মহাবিদ্যালয়ে, দ্গা'-ল্দান বৌদ্ধবিহার বিশ্ববিদ্যালয়ের শার-র্ত্সে মহাবিদ্যালয়ে ও ফাগ-মো-ছোস-স্দে-ছেন-গ্লিং () বৌদ্ধবিহারে অধ্যাপনা করেন। তিনি ১৫৬৮ খ্রিষ্টাব্দে দ্গা'-ল্দান বৌদ্ধবিহারের ত্রয়োবিংশ দ্গা'-ল্দান-খ্রি-পা হিসেবে মনোনীত হন এবং সাত বছর ঐ পদে থাকেন। এই সময় তিনি ঐ বৌদ্ধবিহারের মূর্তি ও শিল্পকলাগুলির সংস্কার সাধনের ব্যবস্থা করেন। ১৫৭৬ খ্রিষ্টাব্দে ঐ পদ থেকে অবসর গ্রহণের পর তিনি র্দো-খাং () নামক স্থানে মৃত্যুবরণ করেন।
ব্যাম্স-পা-র্গ্যা-ম্ত্শো (গানদেন ত্রিপা)

ব্যাম্স-পা-র্গ্যা-ম্ত্শো () (১৫১৬-১৫৯০) তিব্বতী বৌদ্ধধর্মের দ্গে-লুগ্স ধর্মসম্প্রদায়ের দ্গা'-ল্দান বৌদ্ধবিহারের চতুর্বিংশ দ্গা'-ল্দান-খ্রি-পা বা প্রধান ছিলেন।
ব্যাম্স-পা-র্গ্যা-ম্ত্শো ১৫১৬ খ্রিষ্টাব্দে তিব্বতের ঝোগ্স-গ্রাম-ফু () নামক স্থানে জন্মগ্রহণ করেন। স্তাগ-র্ত্সে-রিন-ছেন-স্গাং () বৌদ্ধবিহার থেকে ধর্মশিক্ষার পর তিনি গ্যুমে মহাবিদ্যালয়ে ও দ্গা'-ল্দান বৌদ্ধবিহার বিশ্ববিদ্যালয়ের ব্যাং-র্ত্সে মহাবিদ্যালয়ে অধ্যাপনা করেন। তিনি ১৫৭৫ খ্রিষ্টাব্দে দ্গা'-ল্দান বৌদ্ধবিহারের চতুর্বিংশ দ্গা'-ল্দান-খ্রি-পা হিসেবে মনোনীত হন এবং আট বছর ঐ পদে থাকেন। ফাগ-মো-গ্রু-পা রাজবংশ দ্বারা স্তাগ-র্ত্সে-রিন-ছেন-স্গাং বৌদ্ধবিহার আক্রান্ত হলে তিনি ঝোগ্স-গুর-স্মোন () নামক স্থানে এক ধর্মবিদ্যালয় স্থাপন করেন। দ্গা'-ল্দান-খ্রি-পা পদ থেকে অবসরের পর তিনি ম্ঙ্গোন-দ্গা' () নামক স্থানে বাকি জীবন বসবাস করেন।
কারমুডি

কারমুডি একটি আধুনিক অনলাইন মার্কেটপ্লেস যা নতুন বা ব্যবহৃত গাড়ির ক্রেতা ও বিক্রেতাদের জন্য প্লাটফর্ম হিসেবে কাজ করে. কারমুডি উদীয়মান বাজার যেমন মেক্সিকো, বাংলাদেশ, মিয়ানমার, পাকিস্তান, ফিলিপাইন, ইন্দোনেশিয়া, ভিয়েতনাম, নাইজেরিয়া, ঘানা, সংযুক্ত আরব আমিরাত, ক্যামেরুন এ এটি একটি সম্প্রসারনরত অনলাইন প্লাটফর্ম। কোম্পানিটি হাজারো নতুন, পুরাতন এবং প্রত্যায়িত সেকেন্ড হ্যান্ড গাড়ি ডিলার এবং ব্যক্তিগত ব্যবহার কারিদের কাছ থেকে সংগ্রহ করে। কারমুদি শুধু অনলাইন মার্কেট প্লেসই না, এটি ব্যবহার কারিদের গাড়ি সম্পর্কিত তথ্য,গাড়ির রিভিউ, কেনাকাটা উপদেশ বা অন্যান্য মোটরগাড়ি সংক্রান্ত বিষয়ের উপর সংগঠিত তথ্য দিয়ে ক্রেতাদের প্রদান করে। কারমুদি জার্মানি তে ২০১৩ সালে প্রতিষ্ঠিত হয় এবং আগে কারমিডো (আফ্রিকা), উবিয়াউত (লাতিন আমেরিকা) এবং মোটর (এশিয়া)এ ব্র্যান্ড নামে পরিচালিত ছিল।
কারমুদি জার্মানি তে ২০১৩ সালে প্রতিষ্ঠিত হয়। অক্টোবর ২০১৩ তে কারমিডো (নাইজেরিয়া), ইউবিলিস্টা (মেক্সিকো) মেক্সিকো (মিয়ানমার) কে একত্রিত করে একটি কোম্পানি। বর্তমানে স্টেফান হাবোল্ড, আরইন সিকমা এবং ফ্রিয সিমন্স কারমুডি পরিচালনা করছেন। এই কোম্পানিটিকে সবধরনের সহযোগিতা করছে রকেট ইন্টারনেট, বিশ্বের সবচাইতে বড় ইন্টারনেট ইঙ্কিউবেটর।
অক্টোবর ২০১৩ তে কারমুডি তাদের কার্যক্রম শুরু করে এশিয়া, আফ্রিকা এবং ল্যাটিন আমেরিকার বিভিন্ন দেশে। 
ইতোমধ্যেই কারমুডি ভিয়েতনাম, ইন্দোনেশিয়া, ফিলিপাইন, পাকিস্তান, ক্যামেরুন এবং সংযুক্ত আরব আমিরাতেতাদের শাখা খুলে ফেলেছে। এই অনলাইন প্ল্যাটফর্মটি বর্তমানে ১০টির ও বেশি দেশে কার্যক্রম শুরু করেছে।
কারমুডি সাধারণ মানুষের জন্য গাড়ি, মোটরসাইকেল কিংবা কমার্শিয়াল বাহন কেনা-বেচা করা সহজ করে দিয়েছে। 
মার্চ ২০১৪ তে কারমুডি তাদের মোবাইল ওয়েবসাইট উন্মোচন করেছে।
উয়েফা বছরের সেরা ক্লাব ফুটবলার

উয়েফা বছরের সেরা ক্লাব ফুটবলার খেতাবটি হল একটি খেতাব যেটা প্রধানত একটি ফুটবল খেতাব। এই খেতাব উয়েফা দিত বছরের সেরা খেলোয়াড়দের যারা সারা বছর ধরে অসাধারণ পারফরম্যান্স দেখিয়েছেন। এই খেতাব দেওয়া হত আগস্ট মাসে মোনাকোতে উৎসবের সময়ে উয়েফা সুপার কাপের আগে এবং প্রধানত দেওয়া হত সেরা গোলকিপার, সেরা ডিফেন্ডার, সেরা মধ্যমাঠের খেলোয়াড়, সেরা ফরোয়ার্ড, সেরা কোচ এদেরকে। ১৯৯৭-৯৮ মরসুম থেকে এই খেতাব দেওয়া শুরু হয়। প্রথম এই খেতাবটি পেয়েছিলেন রোনালদো যিনি তখন ইন্টার মিলান ক্লাবে ছিলেন। ২০১০-২০১১ থেকে এই খেতাবটি উয়েফা বেস্ট প্লেয়ার ইন ইউরোপ খেতাব নামে পরিচিত হয়।
মারসে রোডোরেডা

মারসে রোডোরেডা ই গার্গি () (১০ই অক্টোবর ১৯০৮ – ১৩ই এপ্রিল ১৯৮৩) একজন কাতালান ভাষার স্প্যানিশ উপন্যাসবিদ।
তাকে যুদ্ধিপূর্ব সময়ের সবচেয়ে গুরুত্বপূর্ণ উপন্যাসবিদ বলা হয়। তার উপন্যাস "লা প্লাসা দেল ডায়ামন্ট" ("হীরকবর্গ") (১৯৬২), যাকে দ্য টাইম অফ ডাভস নামে অনুবাদ করা হয়েছে, তাকে কাতালান ভাষার সবচেয়ে প্রশংসিত উপন্যাস ধরা হয় এবং প্রকাশের পর থেকে প্রায় ৩০টি ভাষায় উপন্যাসটি অনূদিত হয়। একে স্প্যানিশ গৃহযুদ্ধ পরবর্তী শ্রেষ্ঠ উপন্যাসগুলোর মধ্যে একটি হিসেবে ধরা হয়।
তিনি ৩৪০, ক্যারিয়ার দ্য বালমেস, বার্সেলোনাতে ১৯০৮ সালে জন্মগ্রহণ করেন। তার পিতামাতা হলেন তেরেসার এন্ড্রু রোডোরেডা এবং মেয়ারসম-এর মন্টসেরাট গার্গী। ১৯২৮ সালে মাত্র ২০ বছর বয়সে তিনি জোয়ান গার্গীকে বিয়ে করেন যিনি তার চেয়ে প্রায় চৌদ্দ বছরের বড় ছিলেন এবং ১৯২৯ সালে তিনি তার একমাত্র সন্তান জোর্ডিকে লাভ করেন। তার অসুখী বিবাহ থেকে মুক্তিপ্রাপ্ত হয়ে তিনি বিভিন্ন ম্যাগাজিনে ছোটগল্প লেখার মাধ্যমে তার কর্মজীবন শুরু করেন। তিনি বিভিন্ন মনস্তাত্ত্বিক বই লেখেন। তন্মধ্যে "অলোমা" (যা ক্রেক্সেলাস পুরস্কার লাভ করে) উল্লেখযোগ্য; তবে এর সাফল্যের পরও রোডোরেডা ঠিক করেন উপন্যাসটি কয়েক বছর পর আবারও প্রকাশ করেন কারণ তিনি বইটির বইটির ব্যাপারে এবং তার তখনকার জীবন ও কাজ সম্পর্কে সম্পূর্ণ সন্তুষ্ট ছিলেন না।
স্প্যানিশ গৃহযুদ্ধ শুরু হবার পর তিনি স্বশাসিত কাতালোনিয়ার সরকার-এর পক্ষে কাজ করেন।
তিনি ফ্রান্স এবং এরপর সুইজারল্যান্ডে বসবাস শুরু করেন এবং ১৯৫৭ সালে "২২টি ছোটগল্প" বইয়ের মাধ্যমে তার দীর্ঘদিনের নীরবতা ভাঙেন। বইটি ভিক্টর কাতালা পুরস্কার লাভ করেন। "ক্যামেলা স্ট্রীট" (১৯৬৬) অনেক পুরস্কার লাভ করেন। ১৯৭০ সালের দিকে তিনি কাতালোনিয়ার "রোমানিয়া দ্য লাঁ সিলভা"য় ফিরে আসেন এবং "মিরাল ট্রেনকাট" ("ভাঙা আয়না") উপন্যাসের কাজ শেষ করেন (১৯৭৪)
তার অন্যান্য কাজের মধ্যে "ভিয়েটগেস ই ফ্লোরস" ("ভ্রমণ ও ফুল") এবং "কুয়েন্টা, কুয়েন্টা কুয়েরা" ("আর কত যুদ্ধ") (১৯৮০) রচনা করেন যা একই বছর "প্রেমি ডি' ওনর দ্য লেস লিয়েট্রেস কাতালানস" পুরস্কার লাভ করে। তার জীবনের শেষ দিকে তিনি তার চিরাচরিত মানসিক ব্যাপার ভিত্তিক রচনাকেই আরো উন্নীত করেন যা তার বিষয়কে আরো রহস্যপূর্ণ আকারে চিহ্নর মাধ্যমে সাদৃশ্য অঙ্কন করে।
১৯৯৮ সালে একটি সাহিত্য পুরস্কার তার নামানুসারে রাখা হয়ঃ ছোটগল্প ও আখ্যানের জন্য দ্য মারসে রোডোরেডা পুরস্কার (the Mercè Rodoreda prize for short stories and narratives)
তাঁজে কাতালান ভাষার লেখকদের প্রতিষ্ঠানের (এসোসিয়েশন ডি'এসক্রিপ্টরস এন লিয়েঙ্গা কাতালানা) সম্মানসূচক সদস্য করা হয়। প্লাৎজা ডি'আরো পাঠাগারটি তার নামাঙ্কিত।
তিনি জিরোনাতে যকৃত ক্যান্সার আক্রান্ত হয়ে মারা যান এবং রোমানিয়ার কবরস্থানে চিরনিদ্রায় শায়িত হন।
তাসকিন আহমেদ

তাসকিন আহমেদ (জন্ম: ৩ এপ্রিল, ১৯৯৫) একজন বাংলাদেশী আন্তর্জাতিক ক্রিকেটার। বামহাতি ব্যাটসম্যান ও ডানহাতি ফাস্ট বোলার হিসেবে দলে খেলে থাকেন। বাংলাদেশ জাতীয় ক্রিকেট দলের হয়ে তিনি টুয়েন্টি২০ আন্তর্জাতিক ও ওডিআই ম্যাচ খেলে থাকেন। প্রথম-শ্রেণীর ক্রিকেট এবং লিস্ট এ ক্রিকেটে ঢাকা মেট্রোপোলিশ দলে খেলছেন। পাশাপাশি বাংলাদেশ প্রিমিয়ার লিগে চিটাগং কিংস দলে প্রতিনিধিত্ব করছেন। তিনি বাংলাদেশ এ ক্রিকেট দল, বাংলাদেশ ক্রিকেট বোর্ড একাদশ, বাংলাদেশ অনূর্ধ্ব-১৯ দলে খেলেছেন। ২০১৭ সালের ২৮ মার্চ ডাম্বুলায় প্রতিপক্ষ শ্রীলঙ্কার বিরুদ্ধে বাংলাদেশের পঞ্চম বোলার হিসেবে একদিনের আন্তর্জাতিক ক্রিকেটে হ্যাট্রিক করেন।
অক্টোবর, ২০১১ সালে ঢাকা মেট্রোপলিশের হয়ে বরিশাল বিভাগের বিপক্ষে তাসকিনের প্রথম-শ্রেণীর ক্রিকেটে অভিষেক ঘটে। ব্যক্তিগত দ্বিতীয় টুয়েন্টি২০ খেলায় চিটাগং কিংসের হয়ে অংশগ্রহণ করে দূরন্ত রাজশাহীর বিপক্ষে ৩১ রানে ৪ উইকেট লাভ করেন ও ম্যান অব দ্য ম্যাচ নির্বাচিত হন। নিয়মিতভাবে ঘণ্টায় ১৪০ কিলোমিটার গতিতে বোলিংয়ে পারদর্শী তিনি।
০২ জানুয়ারি ২০২৫ সালে, ঢাকা ক্যাপিটালসের বিপক্ষে তাসকিন মাত্র ৪ ওভারে ১৯ রান দিয়ে ৭ উইকেট তুলে নিয়ে ম্যান অব দ্য ম্যাচ নির্বাচত হন। স্বীকৃত টি২০ ক্রিকেটে যা তৃতীয় সেরা বোলিং রেকর্ড।
২৬ জানুয়ারি ২০২৫ সালে তাসকিন মাত্র ১১ ম্যাচে ২৪ উইকেট নিয়ে বিপিএলে এক মৌসুমে সবচেয়ে বেশি উইকেট নেয়ার কীর্তি গড়েন। এর আগে রেকর্ড ছিলো সাকিব আল হাসানের, ২০১৮-১৯ বিপিএলে ঢাকা ডাইনামাইটাসের হয়ে ১৫ ম্যাচে ২৩ উইকেট নেন।
১ এপ্রিল, ২০১৪ তারিখে বাংলাদেশে অনুষ্ঠিত আইসিসি বিশ্ব টুয়েন্টি২০ প্রতিযোগিতার সুপার টেন পর্বে অস্ট্রেলিয়ার বিপক্ষে টুয়েন্টি২০ আন্তর্জাতিকে অভিষেক ঘটে তার। ২০১৪ সালে ভারতের বিপক্ষে তার ওয়ানডে অভিষেক হয়। খেলায় তিনি ৫ উইকেট লাভ করেন। প্রথম বাংলাদেশী ক্রিকেটার হিসেবে তিনি অভিষেক ওয়ানডেতে ৫ উইকেট নেন।
২০১৫ সালের ক্রিকেট বিশ্বকাপ প্রতিযোগিতায় অংশগ্রহণের লক্ষ্যে ৪ জানুয়ারি, ২০১৫ তারিখে বিসিবি বাংলাদেশ দলের ১৫-সদস্যের চূড়ান্ত তালিকা প্রকাশ করে। এতে তিনিও দলের অন্যতম সদস্য মনোনীত হন। ৫ মার্চ, ২০১৫ তারিখে স্কটল্যান্ডের বিপক্ষে গ্রুপ পর্বের ৪র্থ খেলায় তিনি ৪৩ রানের বিনিময়ে ৩ উইকেট দখল করেন। ঐ খেলায় বাংলাদেশ দল বিশাল রান তাড়া করে ৬ উইকেটের কৃতিত্বপূর্ণ জয়লাভ করে।
১২ জানুয়ারি, ২০১৭ তারিখে নিউজিল্যান্ড সফর করেন। এ সফরেই ওয়েলিংটনের ব্যাসিন রিজার্ভে অনুষ্ঠিত ২-টেস্টের সিরিজের ১ম টেস্টে স্বাগতিক নিউজিল্যান্ডের বিপক্ষে শুভাশিস রায়ের সাথে তারও টেস্ট অভিষেক হয়।
বোলিং অ্যাকশন ‘ত্রুটিযুক্ত’ হিসেবে আন্তর্জাতিক ক্রিকেটে সাময়িকভাবে নিষিদ্ধ হন তাসকিন। ১৯ মার্চ ২০১৬ তারিখে আইসিসি কর্তৃপক্ষ আরাফাত সানি ও তাসকিনের বোলিং অবৈধ বলে তাদের ওয়েবসাইটে চূড়ান্ত প্রতিবেদন প্রকাশ করে। এতে তাদের দু’জনেরই কনুই ১৫ ডিগ্রির বেশি বেঁকে যায় বলে জানায়। বিশ্বকাপ-টি২০ চলাকালীন তার জায়গায় বাংলাদেশ দলে স্থান পান শুভাগত হোম।
তাসকিনের বোলিং অবৈধ ঘোষণায় বাংলাদেশের ক্রীড়াঙ্গনে সমালোচনায় রূপান্তরিত হয়। এ নিয়ে সরব প্রতিবাদ করেছেন সাবেক ক্রিকেটাররাও। সোশ্যাল মিডিয়ায় ক্রীড়ামোদীরা আইসিসির এ সিদ্ধান্ত ষড়যন্ত্র হিসেবেই দেখছেন। তাসকিনের বোলিং পরীক্ষা নিয়েও গণমাধ্যমে নানা সন্দেহ প্রকাশিত হয়েছে।
২৮ ই মার্চ ২০১৭ || প্রতিপক্ষ শ্রীলঙ্কা
রাসেল অ্যালান হাল্‌স

রাসেল অ্যালান হাল্‌স একজন মার্কিন পদার্থবিজ্ঞানী। তিনি ১৯৯৩ সালে পদার্থবিজ্ঞানে নোবেল পুরস্কার লাভ করেন।
হাল্‌স ১৯৫০ সালের ২৮ নভেম্বর নিউ ইয়র্ক সিটিতে জন্মগ্রহণ করেন। তিনি ১৯৭৫ সালে ইউনিভার্সিটি অব ম্যাসাচুসেটস অ্যামহার্স্ট থেকে পদার্থবিজ্ঞানে পিএইচডি ডিগ্রি অর্জন করেন।
জোসেফ হুটন টেইলর জুনিয়র

জোসেফ হুটন টেইলর জুনিয়র একজন মার্কিন জ্যোতিঃপদার্থবিজ্ঞানী। তিনি ১৯৯৩ সালে পদার্থবিজ্ঞানে নোবেল পুরস্কার লাভ করেন।
টেইলর ১৯৪১ সালের ২৯ মার্চ ফিলাডেলফিয়ায় জন্মগ্রহণ করেন। তিনি হ্যাভারফোর্ড কলেজ থেকে ১৯৬৩ সালে পদার্থবিজ্ঞানে বিএ ডিগ্রি অর্জন করেন এবং হার্ভার্ড বিশ্ববিদ্যালয় থেকে ১৯৬৮ সালে জ্যোতির্বিজ্ঞানে পিএইচডি ডিগ্রি অর্জন করেন।
দ্পাল-'ব্যোর-র্গ্যা-ম্ত্শো (গানদেন ত্রিপা)

দ্পাল-'ব্যোর-র্গ্যা-ম্ত্শো () (১৫২৬-১৫৯৯) তিব্বতী বৌদ্ধধর্মের দ্গে-লুগ্স ধর্মসম্প্রদায়ের দ্গা'-ল্দান বৌদ্ধবিহারের পঞ্চবিংশ দ্গা'-ল্দান-খ্রি-পা বা প্রধান ছিলেন।
দ্পাল-'ব্যোর-র্গ্যা-ম্ত্শো ১৫২৬ খ্রিষ্টাব্দে তিব্বতের স্তোদ-লুং-রাম-পা () নামক স্থানে জন্মগ্রহণ করেন। তিনি স্ক্যোর-মো-লুং (), রা-স্তোদ (), র্গ্যুদ-স্তোদ () প্রভৃতি মহাবিদ্যালয় থেকে ধর্মশিক্ষা লাভ করেন। তার উল্লেখযোগ্য শিক্ষক ছিলেন পঞ্চদশ দ্গা'-ল্দান-খ্রি-পা পান-ছেন-ব্সোদ-নাম্স-গ্রাগ্স-পা, একবিংশ দ্গা'-ল্দান-খ্রি-পা দ্গে-লেগ্স-দ্পাল-ব্জাং, অভিধর্মকোশ বিষয়ের শিক্ষক ল্হা-দ্বাং-দ্পাল-'ব্যোর () প্রভৃতি। একবিংশ দ্গা'-ল্দান-খ্রি-পা দ্গে-লেগ্স-দ্পাল-ব্জাং তাকে শিক্ষার্থী ও ভিক্ষুর শপথ দান করেন। পরবর্তীকালে তিনি রা-স্তোদ (), র্গ্যুদ-স্তোদ () ও দ্গা'-ল্দান বৌদ্ধবিহার বিশ্ববিদ্যালয়ের শার-র্ত্সে মহাবিদ্যালয়ে অধ্যাপনা করেন। তিনি ১৫৮২ খ্রিষ্টাব্দে দ্গা'-ল্দান বৌদ্ধবিহারের পঞ্চবিংশ দ্গা'-ল্দান-খ্রি-পা হিসেবে মনোনীত হন এবং আট বছর ঐ পদে থাকেন। তিনি চতুর্থ দলাই লামার নাম রাখেন য়োন-তান-র্গ্যা-ম্ত্শো। দ্গা'-ল্দান-খ্রি-পা পদ থেকে অবসরের পর তিনি র্গ্যাল-খাং-র্ত্সে () নামক স্থানে বাস করেন ও মঙ্গোলিয়া যাত্রা করে ধর্মশিক্ষাদান করেন।
শিক্ষা মন্ত্রণালয়ের তালিকা

একটি শিক্ষা মন্ত্রণালয় হল একটি জাতীয় বা উপজাতীয় সরকারী সংস্থা যা শিক্ষার জন্য রাজনৈতিকভাবে দায়ী। অন্যান্য বিভিন্ন নাম সাধারণত এই জাতীয় সংস্থাগুলিকে চিহ্নিত করতে ব্যবহৃত হয়, যেমন শিক্ষা মন্ত্রণালয়, শিক্ষা বিভাগ এবং জনশিক্ষা মন্ত্রণালয় এবং এই জাতীয় সংস্থার প্রধান একজন শিক্ষামন্ত্রী বা শিক্ষা সচিব হতে পারেন। এই ধরনের সংস্থাগুলি সাধারণত শিক্ষাগত সমস্যাগুলি যেমন স্কুলের গুণমান বা পাঠ্যক্রমের মানককরণের বিষয়ে সমাধান করে। এই জাতীয় প্রথম মন্ত্রণালয় হিসেবে বিবেচিত হয়েছে জাতীয় শিক্ষা কমিশন (, ), এটি ১৭৭৩ সালে পোলিশ-লিথুয়ানিয়ান কমনওয়েলথে প্রতিষ্ঠিত হয়েছিল। দেশ অনুযায়ী শিক্ষা মন্ত্রণালয়ের তালিকা নিম্নরূপ: